CELEX: 52011PC0153
Language: mt
Date: 2011-04-19
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata mill-Unjoni Ewropea u l-Istati Membri tagħha fi ħdan il-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, fuq naħa, u r-Renju Ħaxemita tal-Ġordan, fuq l-oħra, fir-rigward tal-adozzjoni tar-Rakkomandazzjoni dwar l-implimentazzjoni tal-Pjan ta’ Azzjoni tal-PEV UE-Ġordan

|

52011PC0153

	[pic] | IL-KUMMISSJONI EWROPEA |Brussel 19.4.2011KUMM(2011) 153 finali2011/0069 (NLE)Proposta għalDEĊIŻJONI TAL-KUNSILLta’dwar il-pożizzjoni li għandha tiġi adottata mill-Unjoni Ewropea u l-Istati Membri tagħha fi ħdan il-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, fuq naħa, u r-Renju Ħaxemita tal-Ġordan, fuq l-oħra, fir-rigward tal-adozzjoni tar-Rakkomandazzjoni dwar l-implimentazzjoni tal-Pjan ta’ Azzjoni tal-PEV UE-ĠordanMEMORANDUM TA’ SPJEGAZZJONIIl-Komunità Ewropea u l-Ġordan stabbilixxew l-ewwel relazzjonijiet kuntrattwali fl-1977 bl-iffirmar tal-Ftehim ta’ Kooperazzjoni. Kemm il-Ftehim ta’ Assoċjazzjoni tal-1997 (li daħal fis-seħħ f’Mejju tal-2002) kif ukoll il-Pjan ta’ Azzjoni tal-Politika Ewropea tal-Viċinat (PEV), adottat fl-2005, ikkontribwixxew b’mod sinifikanti fl-iżvilupp tar-relazzjonijiet bilaterali. L-Unjoni Ewropea u l-Ġordan bnew b’mod progressiv matul is-snin sħubija b’saħħitha u kostruttiva li issa waslet biex tgħaddi għal fażi ġdida.Fil-Konklużjonijiet tagħha adottati f’Diċembru tal-2008 dwar it-“Tisħiħ tar-relazzjonijiet bilaterali tal-Unjoni Ewropea mal-imsieħba Mediterranji tagħha”, wara l-interess muri mill-Ġordan għal sħubija aktar b’saħħitha mal-Unjoni Ewropea, l-UE laqgħet il-prospetti għal relazzjonijiet imsaħħa u kkonfermat ir-rieda tagħha li taħdem b’mod attiv mal-Ġordan lejn ftehim dwar Pjan ta’ Azzjoni tal-PEV ġdid li jirrifletti l-karattru ambizzjuż tas-sħubija tagħna.Fil-Komunikazzjoni lill-Parlament u lill-Kunsill dwar l-implimentazzjoni tal-Politika Ewropea tal-Viċinat, ippubblikata f’April tal-2009, il-Kummissjoni enfasizzat li l-ammeljorar tar-relazzjonijiet ma’ kull pajjiż tal-PEV jistituzzjonalizza u jżid l-iskambji politiċi, jintensifika l-parteċipazzjoni tal-pajjiż fiż-żona ekonomika tal-UE, u jġib livell sinifikanti ta’ integrazzjoni f’diversi oqsma tal-politika.Fit-tmien laqgħa tal-Kunsill ta’ Assoċjazzjoni tas-16 ta’ Novembru 2009, l-Unjoni Ewropea u l-Ġordan iddeċidew li jtejbu l-livell u l-intensità tar-relazzjonijiet ta’ bejniethom. Matul l-istess laqgħa, il-Kummissjoni tqabbdet permezz tal-istruttura eżistenti tas-sottokumitati biex teżamina l-kontenut u l-ambitu għat-titjib fir-relazzjonijiet ta’ bejn il-Ġordan u l-UE.F’dan il-kuntest, il-Kummissjoni, f’kooperazzjoni mal-Presidenza, innegozjat mal-Ġordan l-abbozz tal-Pjan ta’ Azzjoni tal-PEV il-ġdid bi żmien stipulat ta’ ħames snin. L-implimentazzjoni tiegħu tgħin biex jiġu ssodisfatti d-dispożizzjonijiet fil-Ftehim ta’ Assoċjazzjoni u tikkontribwixxi għal relazzjoni dejjem eqreb mal-Ġordan, li tinvolvi livell sinifikanti ta’ integrazzjoni ekonomika u kooperazzjoni politika aktar profonda. L-implimentazzjoni tal-Pjan ta’ Azzjoni tavvanza b’mod sinifikanti l-approssimazzjoni tal-leġiżlazzjoni, in-normi u l-istandards tal-Ġordan lejn dawk tal-Unjoni Ewropea.Il-mixja lejn sħubija bi “status avvanzat” tinbet mill-għan komuni tal-promozzjoni tal-paċi, l-istabbiltà u l-prosperità u fuq il-bażi tal-valuri ewlenin li jaqsmu bejniethom l-UE u l-Ġordan, jiġifieri, il-prinċipji demokratiċi li jinkludu l-istat tad-dritt u r-rispett għad-drittijiet tal-bniedem. Dan il-Pjan ta’ Azzjoni tal-PEV il-ġdid jagħti sustanza konkreta lis-sħubija bi “status avvanzat”.Il-Ġordan għamel passi qalbiena fit-triq għall-governanza tajba u r-riforma politika; il-Ġordan wera li huwa lest li jkun impenjat aktar fil-qasam tad-demokrazija, id-drittijiet tal-bniedem u l-istat tad-dritt.Matul il-Kunsill ta’ Assoċjazzjoni riċenti UE-Ġordan li seħħ fis-26 ta’ Ottubru 2010, il-partijiet ħadu nota tal-konklużjoni tan-negozjati tekniċi għal Pjan ta’ Azzjoni tal-PEV konġunt ġdid UE-Ġordan.Il-Pjan ta’ Azzjoni tal-PEV għalhekk se jibqa' għodda ta’ referenza essenzjali li jiggwida r-relazzjonijiet bilaterali tagħna mal-Ġordan fis-snin li ġejjin. Il-PEV se tkompli tilgħab rwol katalist bħala l-qafas uniku tal-politika, ibbażat fost l-oħrajn fuq is-sħubija u s-sjieda konġunta, kif ukoll fuq id-differenzjar ibbażat fuq il-prestazzjoni u l-assistenza mfassla apposta.Il-Kummissjoni tehmeż it-test tal-proposta għal Deċiżjoni tal-Kunsill dwar il-pożizzjoni li għandha tittieħed mill-Unjoni Ewropea u l-Istati Membri tagħha fi ħdan il-Kunsill ta’ Assoċjazzjoni UE-Ġordan fir-rigward tal-adozzjoni tar-Rakkomandazzjoni dwar l-implimentazzjoni tal-Pjan ta’ Azzjoni fl-anness.Il-Kummissjoni għalhekk titlob lill-Kunsill biex jadotta l-proposta mehmuża għal Deċiżjoni tal-Kunsill.2011/0069 (NLE)Proposta għalDEĊIŻJONI TAL-KUNSILLta’dwar il-pożizzjoni li għandha tiġi adottata mill-Unjoni Ewropea u l-Istati Membri tagħha fi ħdan il-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, fuq naħa, u r-Renju Ħaxemita tal-Ġordan, fuq l-oħra, fir-rigward tal-adozzjoni tar-Rakkomandazzjoni dwar l-implimentazzjoni tal-Pjan ta’ Azzjoni tal-PEV UE-ĠordanIL-KUNSILL TAL-UNJONI EWROPEA,Wara li kkunsidra l-Artikolu 2 (1) tad-Deċiżjoni tal-Kunsill u tal-Kummissjoni 2002/357/KE, KEFA tas-26 ta’ Marzu 2002 dwar il-konklużjoni tal-Ftehim Ewro-Mediterranju bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Renju Ħaxemita tal-Ġordan, fuq in-naħa l-oħra;Wara li kkunsidra l-proposta mill-Kummissjoni;Billi:1.  Il-Ftehim Ewro-Mediterranju li jistabbilixxi l-assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Renju Ħaxemita tal-Ġordan, fuq in-naħa l-oħra, ġie ffirmat fl-24 ta’ Novembru 1997 u daħal fis-seħħ fl-1 ta’ Mejju 2002;2.  Il-Partijiet jaqblu dwar il-Pjan ta' Azzjoni tal-PEV UE-Ġordan, li jirrifletti s-sħubija bi “status avvanzat”, u li jappoġġja l-implimentazzjoni tal-Ftehim Ewro-Mediterranju permezz tal-elaborazzjoni u l-ftehim dwar passi konkreti lejn il-ksib tal-għanijiet tiegħu.IDDEĊIEDA KIF ĠEJ:Artikolu UnikuIl-pożizzjoni li għandha tiġi adottata mill-Unjoni Ewropea u l-Istati Membri tagħha fi ħdan il-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, fuq naħa, u r-Renju Ħaxemita tal-Ġordan, fuq l-oħra, fir-rigward tal-implimentazzjoni tal-Pjan ta’ Azzjoni tal-PEV UE-Ġordan għandha tkun ibbażata fuq l-abbozz tar-Rakkomandazzjoni tal-Kunsill ta’ Assoċjazzjoni anness ma’ din id-Deċiżjoni.Magħmul fi Brussell,Għall-KunsillIl-PresidentANNESSAbbozzRAKKOMANDAZZJONIdwar l-implimentazzjoni tal-Pjan ta’ Azzjoni tal-PEV UE-ĠordanIl-Kunsill ta’ Assoċjazzjoni UE/Ġordan,Wara li kkunsidra l-Ftehim Ewro-Mediterranju li jistabbilixxi l-assoċjazzjoni bejn il-Komunitajiet Ewropej u l-Istati Membri tagħhom, fuq in-naħa l-waħda, u r-Renju Ħaxemita tal-Ġordan, fuq in-naħa l-oħra, u b’mod partikolari l-Artikolu 91 tiegħu,Billi:3.  L-Artikolu 91 tal-Ftehim Ewro-Mediterranju jagħti s-setgħa lill-Kunsill ta’ Assoċjazzjoni li jagħmel rakkomandazzjonijiet adatti, għall-finijiet tal-ksib tal-għanijiet tal-Ftehim.4.  F’termini tal-Artikolu 101 tal-Ftehim Ewro-Mediterranju, il-Partijiet għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u għandhom jaraw li l-għanijiet stipulati fil-Ftehim jinkisbu.5.  Il-Partijiet għall-Ftehim Ewro-Mediterranju qablu fuq it-test tal-Pjan ta’ Azzjoni tal-PEV UE-Ġordan.6.  Il-Pjan ta’ Azzjoni tal-PEV UE-Ġordan se jappoġġja l-implimentazzjoni tal-Ftehim Ewro-Mediterranju permezz tal-elaborazzjoni u l-ftehim bejn il-Partijiet dwar passi konkreti li se jipprovdu gwida prattika għal din l-implimentazzjoni.7.  Il-Pjan ta’ Azzjoni jservi l-għan doppju li jistipula l-passi konkreti li jwasslu biex il-Partijiet jissodisfaw l-obbligi tagħhom stipulati fil-Ftehim Ewro-Mediterranju, u li jipprovdi qafas usa’ għal aktar tisħiħ tar-relazzjonijiet UE-Ġordan biex dawn jinvolvu miżura sinifikanti ta’ integrazzjoni ekonomika u kooperazzjoni politika aktar profonda, skont l-għanijiet ġenerali tal-Ftehim Ewro-Mediterranju.ADOTTA DIN IR-RAKKOMANDAZZJONI LI ĠEJJA:Artikolu UnikuIl-Kunsill ta’ Assoċjazzjoni jirrakkomanda li l-Partijiet jimplimentaw il-Pjan ta’ Azzjoni tal-PEV UE-Ġordan fl-anness, safejn din l-implimentazzjoni tiġi diretta lejn il-ksib tal-għanijiet tal-Ftehim Ewro-Mediterranju.Magħmul fi [...]Għall-Kunsill ta’ AssoċjazzjoniIl-PresidentANNESSPJAN TA’ AZZJONI TAL-PEV UE/ĠORDANDAĦLAIl-Ġordan kien minn ta’ quddiem fost l-imsieħba Mediterranji biex jibda rabtiet ta’ assoċjazzjoni ġodda mal-UE. Il-Komunità Ewropea u l-Ġordan stabbilixxew l-ewwel relazzjonijiet kuntrattwali fl-1977 bl-iffirmar tal-Ftehim ta’ Kooperazzjoni. Kemm il-Ftehim ta’ Assoċjazzjoni tal-1997 (li daħal fis-seħħ f’Mejju tal-2002) kif ukoll il-Pjan ta’ Azzjoni tal-Politika Ewropea tal-Viċinat (PEV), adottat fl-2005, ikkontribwixxew b’mod sinifikanti fl-iżvilupp tar-relazzjonijiet bilaterali. Dawn huma tliet passi importanti fir-relazzjonijiet bilaterali tagħna, b’kull wieħed jimmarka pass ċar ’il quddiem fil-proċess tat-tisħiħ tar-rabtiet.L-Unjoni Ewropea u l-Ġordan bnew b’mod progressiv matul is-snin sħubija b’saħħitha u kostruttiva li issa waslet biex tgħaddi għal fażi ġdida.Il-mixja lejn relazzjoni bi “status avvanzat” tinbet mill-għan komuni tal-promozzjoni tal-paċi, l-istabbiltà u l-prosperità u fuq il-bażi tal-valuri ewlenin li jaqsmu bejniethom l-UE u l-Ġordan, jiġifieri, il-prinċipji demokratiċi li jinkludu l-istat tad-dritt u r-rispett għad-drittijiet tal-bniedem. Dan il-Pjan ta’ Azzjoni l-ġdid jagħti sustanza konkreta lis-sħubija bi “status avvanzat”.Il-PEV se tkompli tilgħab rwol katalist bħala l-qafas uniku tal-politika, ibbażat fost l-oħrajn fuq is-sħubija u s-sjieda konġunta, kif ukoll fuq id-differenzjar ibbażat fuq il-prestazzjoni u l-assistenza mfassla apposta.Fil-Konklużjonijiet tagħha adottati f’Diċembru tal-2008 dwar it-“Tisħiħ tar-relazzjonijiet bilaterali tal-Unjoni Ewropea mal-imsieħba Mediterranji tagħha”, wara l-interess muri mill-Ġordan għal sħubija aktar b’saħħitha mal-Unjoni Ewropea, l-UE laqgħet il-prospetti għal relazzjonijiet imsaħħa u kkonfermat ir-rieda tagħha li taħdem b’mod attiv mal-Ġordan lejn ftehim dwar Pjan ta’ Azzjoni tal-PEV ġdid.Fit-tmien laqgħa tal-Kunsill ta’ Assoċjazzjoni tas-16 ta’ Novembru 2009, l-Unjoni Ewropea u l-Ġordan iddeċidew li jtejbu l-livell u l-intensità tar-relazzjonijiet ta’ bejniethom.Il-Ġordan għamel passi qalbiena fit-triq għall-governanza tajba u r-riforma politika; il-Ġordan wera li huwa lest li jkun impenjat aktar fil-qasam tad-demokrazija, id-drittijiet tal-bniedem u l-istat tad-drittIl-progress lejn governanza tajba u riforma politika jikkostitwixxu l-elementi ewlenin għall-iżvilupp ta’ relazzjonijiet imsaħħa mal-UE. Relazzjoni aktar b’saħħitha titlob impenji mtejba fl-oqsma kollha tal-relazzjoni, inkluż id-demokrazija, id-drittijiet tal-bniedem u l-istat tad-dritt. L-UE se tkompli taħdem mal-Ġordan fuq l-implimentazzjoni ta’ dawn l-impenji.Il-kuntatti tan-nies man-nies jirrappreżentaw mezz kif jiġu promossi l-ftehim reċiproku kif ukoll ir-rabtiet tan-negozju, tas-soċjetà ċivili u dawk kulturali. F’dan ir-rigward, fil-Konklużjonijiet tagħha tas-26 ta’ Lulju 2010, l-UE rrikonoxxiet li “jekk wieħed iżomm f’moħħu l-importanza ta’ ambjent sigur, l-UE hija lesta li tippromwovi l-mobbiltà amministrata tajjeb taċ-ċittadini tas-Sħubija tal-Lvant u tal-imsieħba Mediterranji.”L-UE tirrikonoxxi l-bżonn li takkompanja l-ftuħ tas-suq, l-integrazzjoni ekonomika u l-konverġenza regolatorja kif ukoll il-proċess tat-tisħiħ tar-relazzjonijiet bilaterali, b’appoġġ finanzjarju xieraq, assistenza teknika u l-bini tal-kapaċità permezz tal-ENPI.L-UE tħares ’il quddiem lejn it-tisħiħ tal-kooperazzjoni fi ħdan il-qafas tal-Pjan ta’ Azzjoni tal-PEV, u l-issodisfar tal-impenji tal-Pjan ta’ Azzjoni tal-PEV il-ġdid, fil-ġejjieni jikkontribwixxi għal relazzjonijiet aktar profondi u mifruxa bejn l-UE u l-Ġordan permezz ta’ djalogu politiku aktar intensifikat, inkluż dwar id-drittijiet tal-bniedem u d-demokrazija, u jinvolvi wkoll il-kooperazzjoni f’numru ta’ setturi. Dan il-Pjan ta’ Azzjoni tal-PEV għalhekk se jibqa’ l-għodda ta’ referenza essenzjali li jiggwida r-relazzjonijiet UE-Ġordan fis-snin li ġejjin.Il-livell tal-ambizzjoni tar-relazzjoni UE-Ġordan jiddependi fuq il-livell tal-impenn għall-valuri komuni kif ukoll l-interessi reċiproċi u l-kapaċità ta’ kull parti li timplimenta l-prijoritajiet maqbula b’mod konġunt. Il-pass tal-progress lejn l-implimentazzjoni tal-għanijiet maqbula jirrikonoxxi bis-sħiħ l-isforzi u l-progress konkret miksub.Dan il-Pjan ta’ Azzjoni se jkopri żmien stipulat ta’ ħames snin.Il-perspettivi tas-sħubija bi “Status avvanzat”Is-sħubija bi “status avvanzat” se ttejjeb l-opportunitajiet għall-Ġordan li jipparteċipa f’numru ta’ inizjattivi Ewropej u dawk speċifikament tal-PEV:-  Ir-rinfurzar tal-ambitu u l-intensità tal-kooperazzjoni politika fil-livelli kollha u b’żieda fil-frekwenza.-  Il-mixja lil hinn mill-kooperazzjoni għal livell sinifikanti ta’ integrazzjoni, u l-possibbiltà li l-Ġordan jipparteċipa b’mod progressiv f’aspetti ewlenin tal-politika u l-programmi tal-UE.-  L-opportunità li jiġu esplorati l-possibbiltà tal-approssimazzjoni tal-leġiżlazzjoni ekonomika, il-ftuħ tal-ekonomiji għal xulxin, u t-tnaqqis kontinwu tal-ostakoli għall-kummerċ li lkoll iwasslu biex jistimulaw l-investiment u t-tkabbir.-  Fejn ġie identifikat u maqbul il-bżonn tal-allinjament f’ċertu oqsma tal-leġiżlazzjoni tal-Ġordan man-normi u l-istandards tal-UE, l-appoġġ u l-pariri mmirati lejn dan se jkunu disponibbli permezz tal-arranġamenti ta’ ġemellaġġ u TAIEX, iffinanzjati mill-Istrument Ewropew ta’ Viċinat u Sħubija.-  Il-ftuħ gradwali u/jew il-parteċipazzjoni rinfurzata fi programmi rilevanti tal-Unjoni Ewropea, li jippromwovu, fost l-oħrajn, ir-rabtiet industrijali, kulturali, tas-soċjetà ċivili, xjentifiċi, u edukattivi, li jsegwu l-konklużjoni tal-ftehim qafas.-  Ir-rinfurzar tal-kooperazzjoni mal-aġenziji Ewropej, inkluż fil-kuntest tal-attivitajiet reġjonali tagħhom.Il-Ftehim ta’ Assoċjazzjoni jibqa’ l-qafas għall-kooperazzjoni filwaqt li l-Pjan ta’ Azzjoni jirrappreżenta d-dikjarazzjoni tal-għanijiet u l-impenji reċiproċi.Il-prijoritajiet ewlenin għall-AzzjoniDan il-Pjan ta’ Azzjoni jistipula sett komprensiv ta’ prijoritajiet f’oqsma fl-ambitu tal-Ftehim ta’ Assoċjazzjoni u lil hinn. Fost dawn il-prijoritajiet, għandha tingħata attenzjoni partikolari lil dawn li ġejjin:-  Segwiment tal--konsolidazzjoni tal-istituzzjonijiet li jissalvagwardjaw id-demokrazija u l-istat tad-dritt;-  Tkomplija tal-iżgurar tar-rispett għad-drittijiet tal-bniedem u l-libertajiet fundamentali f’konformità mal-istandards internazzjonali u nippromwovu l-implimentazzjoni tal-istandards internazzjonali tad-drittijiet tal-bniedem;-  Aktar titjib fl-indipendenza u l-imparzjalità tal-ġudikatura u l-kapaċità amministrattiva tagħha;-  Segwiment tal-iżgurar tal-libertà tal-espressjoni u l-midja, tal-għaqda, u tal-assoċjazzjoni;-  Aktar promozzjoni tat-trattament indaqs tan-nisa u l-ħarsien tat-tfal;-  Raffurzar tad-djalogu politiku UE-Ġordan u l-kooperazzjoni fil-politika estera u ta’ sigurtà f’firxa ta’ oqsma li jinkludu l-Proċess tal-Paċi fil-Lvant Nofsani, in-non-proliferazzjoni, u d-diżarm;-  Approfondiment tar-relazzjonijiet ekonomiċi u tal-kummerċ permezz tal-liberalizzazzjoni progressiva tas-servizzi u d-dritt tal-istabbiliment, il-promozzjoni u ż-żieda fl-investimenti, l-iffaċilitar tal-aċċess għas-suq u t-titjib fil-klima tan-negozju;-  Titjib fil-potenzjal tal-Ġordan għall-esportazzjoni billi nilliberalizzaw aktar il-kummerċ fil-prodotti u l-agrikoltura, nissimplifikaw u nammeljoraw il-leġiżlazzjoni u l-proċeduri tad-dwana, intejbu l-istandards industrijali, nimmodernizzaw is-servizzi sanitarji u fitosanitarji;-  Aktar żvilupp fis-setturi tat-trasport u l-enerġija u n-netwerks tagħhom permezz tal-liberalizzazzjoni tas-settur, l-investiment fl-infrastruttura u l-interkonnessjoni man-netwerks tal-UE;-  Mixja ’l quddiem il-miżuri li jippromwovu l-governanza ambjentali u jindirizzaw l-isfidi tal-ilma u t-tibdil fil-klima;-  Approfondiment tal-kooperazzjoni fix-xjenza u t-teknoloġija billi niżviluppaw il-potenzjal kbir offrut fil-qasam tar-riċerka u l-iżvilupp.A. ID-DIMENSJONI POLITIKAI. Id-djalogu politiku u l-kooperazzjoni(1) Djalogu politiku u strateġiku mtejjeb u kooperazzjoni fil-politika estera u ta’ sigurtàL-UE u l-Ġordan huma impenjati li jiksbu kooperazzjoni politika u djalogu aktar mill-qrib fuq il-bażi tal-valuri li jaqsmu bejniethom: ir-rispett għad-drittijiet tal-bniedem u l-libertajiet fundamentali, id-demokrazija u l-governanza tajba.Id-djalogu politiku mtejjeb u l-kooperazzjoni se jseħħu f’livelli differenti u fil-qafas ta’ fora differenti:-  L-UE u l-Ġordan se jorganizzaw summit, fuq bażi ad-hoc, li jirrifletti n-natura speċifika tas-sħubija tagħhom u l-importanza li jagħtu lir-relazzjonijiet ta’ bejniethom;-  Laqgħat, fuq bażi ad-hoc, bejn il-Ministru għall-Affarijiet Barranin tal-Ġordan u l-kontrapartijiet Ewropej tiegħu;-  Il-ministri settorali tal-Ġordan se jkunu jistgħu wkoll jikkonsultaw, mal-kontrapartijiet Ewropej rilevanti tagħhom, fuq bażi ad-hoc, fil-marġni tal-laqgħat regolari tal-Kunsill tal-Ministri tal-UE;-  Żvilupp ta’ djalogu politiku mtejjeb u skambju regolari tal-informazzjoni dwar il-Politika ta’ Sigurtà u Difiża Estera Komuni (PESK) u l-Politika ta’ Sigurtà u Difiża Komuni (PSDK);-  L-uffiċjali għolja tal-Ġordan, ir-rappreżentanti uffiċjali jew il-personaġġi ewlenin fil-komunitajiet akkademiċi u tar-riċerka, jistgħu jiġu mistiedna, fuq bażi ad-hoc, għal-laqgħat tal-gruppi ta’ ħidma tal-Kunsill tal-UE;-  Aktar żvilupp fid-djalogu politiku bejn il-Parlament Ewropew u l-Parlament tal-Ġordan;-  Il-Ġordan huwa mistieden jallinja lilu nnifsu, fuq il-bażi ta’ kull każ għalih, mad-dikjarazzjonijiet rilevanti tal-PESK tal-UE;(2) Żieda fil-kooperazzjoni fil-qafas multilaterali-  Promozzjoni tal-inizjattivi dwar il-prijoritajiet maqbula b’mod konġunt fil-qafas tan-Nazzjonijiet Uniti jew f’kull forum internazzjonali rilevanti ieħor, bħala mod kif jiġi promoss il-multilateraliżmu effettiv;-  Kooperazzjoni biex tirrinfurza l-governanza globali bil-għan li jtejbu l-effiċjenza tal-istituzzjonijiet multilaterali;-  Stabbiliment ta’ mekkaniżmu ta’ konsultazzjoni informali fid-dawl tal-laqgħat ewlenin fil-kuntest tan-NU (bħall-Kunsill tad-Drittijiet tal-Bniedem, materji relatati mat-tibdil fil-klima, eċċ.);-  Kontribuzzjoni għall-isforzi tan-NU biex jissolvew il-konflitti reġjonali u jippromwovu l-multilateraliżmu effettiv;(3) Djalogu rinfurzat u kooperazzjoni fil-prevenzjoni tal-konflitti u l-amministrazzjoni tal-kriżijiet-  Raffurzar tal-kooperazzjoni u d-djalogu fil-qafas tal-PSDK u jistabbilixxu l-punti tal-kuntatt;-  Esplorazzjoni tal-possibbiltà li jikkonkludu l-ftehim qafas dwar il-proċeduri ta’ sigurtà għall-iskambju ta’ informazzjoni klassifikata bejn il-Ġordan u l-UE;-  Parteċipazzjoni fl-attivitajiet tat-taħriġ dwar il-prevenzjoni tal-konflitti, l-amministrazzjoni tal-kriżijiet u d-diżastri naturali;-  Esplorazzjoni tal-possibbiltà tal-parteċipazzjoni tal-Ġordan f’eżerċizzji ċivili u militari għaż-żamma tal-paċi u l-operazzjonijiet approvati min-NU u mmexxija mill-UE;-  Aktar żvilupp fil-parteċipazzjoni tal-Ġordan fis-Sħubija Mediterranja tal-OSKE;(4) Napprofondixxu l-kooperazzjoni fl-indirizzar tat-theddid għas-sigurtà komuni, inkluż in-non-proliferazzjoni tal-armi tal-qerda tal-massa (AQM) u l-esportazzjonijiet tal-armi illegali-  Titjib fil-koordinazzjoni ġenerali fil-qasam tan-non-proliferazzjoni u jeżaminaw it-theddid speċifiku relatat mal-AQM li jimmina s-sigurtà reġjonali u l-ambitu tal-kooperazzjoni biex jiġi indirizzat;-  Titjib fid-djalogu dwar in-non-proliferazzjoni tal-armi tal-qerda tal-massa, il-mezz tat-twassil tagħhom u l-missili ballistiċi, inkluż permezz ta’:-  It-tkomplija tal-implimentazzjoni tar-riżoluzzjoni 1540/04 tal-KSNU-  l-iżgurar tal-konformità sħiħa mal-obbligi internazzjonali eżistenti u l-implimentazzjoni nazzjonali tagħhom, u-  il-promozzjoni tal-aċċess għal strumenti internazzjonali rilevanti oħra u għar-reġim tal-kontroll tal-esportazzjoni u l-implimentazzjoni tagħhom;-  Kooperazzjoni fl-iżvilupp ta’ sistemi effettivi għall-kontroll nazzjonali tal-esportazzjoni, li jikkontrollaw l-esportazzjoni u t-tranżitu ta’ prodotti relatati mal-AQM, inkluż il-kontroll fuq l-użu finali tal-AQM fil-każ ta’ prodotti u teknoloġiji li għandhom żewġ użi, u sanzjonijiet effettivi għall-ksur tal-kontrolli tal-esportazzjoni;-  Applikazzjoni tal-kontroll doganali fuq il-bażi tar-riskju biex jiżguraw is-sikurezza u s-sigurtà tal-prodotti importati, esportati jew fi tranżitu, u jesploraw id-definizzjonijiet possibbli tal-istandards għaċ-ċertifikazzjoni tal-operatur (esportaturi u trasportaturi) li jintervjeni fl-iskambji kummerċjali;-  Aktar żvilupp fil-kooperazzjoni fil-qasam tal-ġlieda kontra t-traffikar illeċitu ta’ armi ħfief u ta’ kalibru żgħir;-  Żieda fil-kooperazzjoni fil-fora adattati bil-ħsieb li jimplimentaw bis-sħiħ l-azzjonijiet kollha fuq it-tliet pilastri tal-NPT kif maqbul fil-Konferenza għar-Reviżjoni tal-NPT 2010 u l-proposti dwar l-istabbiliment ta’ Żona fil-Lvant Nofsani Ħielsa mill-Armi Nukleari u Armi oħra tal-Qerda tal-Massa u l-mezz tat-twassil tagħhom; u li javvanzaw l-universalità tal-impenn għan-non-proliferazzjoni tal-armi nukleari u armi oħra tal-qerda tal-massa u l-mezz tat-twassil tagħhom;-  Ħidma lejn is-suċċess, fost l-oħrajn permezz tal-parteċipazzjoni tal-istati kollha, tal-Konferenza 2012 proposta dwar iż-Żona fil-Lvant Nofsani Ħielsa mill-Armi Nukleari u Armi oħra tal-Qerda tal-Massa u l-mezz tat-twassil tagħhom, f’konformità mar-riżultati tal- Konferenza għar-Reviżjoni tal-NPT 2010;(5) Kooperazzjoni fil-qasam tal-protezzjoni ċivili-  Segwiment tal-kooperazzjoni reġjonali fil-prevenzjoni, l-istat ta’ preparazzjoni u r-rispons għal diżastri naturali u diżastri kkaġunati mill-bniedem.-  Iffirmar tal-Memorandum ta’ Qbil maċ-Ċentru ta’ Monitoraġġ u Informazzjoni (MIC) tal-Mekkaniżmu tal-Protezzjoni Ċivili tal-Komunità.II. Demokrazija, l-istat tad-dritt u l-governanza tajba(6) Konsolidazzjoni tal-istituzzjonijiet li jissalvagwardjaw id-demokrazija u l-istat tad-dritt-  Organizzazzjoni tal-elezzjonijiet parlamentari u lokali ġusti u trasparenti skont it-trattati internazzjonali li l-Ġordan huwa parti għalihom;-  It-teħid ta’ passi meħtieġa li jwasslu għall-għoti ta' setgħa lill-partiti politiċi, inkluż permezz tar-reviżjoni tal-leġiżlazzjoni rilevanti;-  Stabbiliment tal-kummissjoni nazzjonali indipendenti li tissorvelja l-proċess elettorali;-  Aktar żieda fl-għarfien fost il-votanti biex jipparteċipaw fil-proċess politiku;-  L-adozzjoni tal-qafas legali għall-osservazzjoni tal-elezzjonijiet nazzjonali;-  Appoġġ tal-approċċi inklussivi u demokratiċi li jiżguraw żieda fil-parteċipazzjoni tal-pubbliku fil-proċess tat-teħid tad-deċiżjonijiet, inkluż permezz tal-konsultazzjonijiet pubbliċi;-  Tisħiġ tar-responsabbiltà tal-gvern quddiem il-Parlament f’konformità mal-Kostituzzjoni tal-Ġordan;-  Titjib fil-kooperazzjoni Ġordan-UE fil-qasam tal-għoti ta’ setgħa lill-Parlament;-  Tisħiħ tas-sostenibbiltà finanzjarja u l-indipendenza operazzjonali taċ-Ċentru Nazzjonali għad-Drittijiet tal-Bniedem.-  Tkomplija tal-iżgurar tas-sostenibbiltà finanzjarja u operazzjonali ta’ “Diwan Al Mathalem” ( l-uffiċċju tal- Ombudsman );-  Żvilupp tal-kooperazzjoni bejn “Diwan Al Mathalem” u l-Ombudsman Ewropew, inkluż permezz tal-iskambju tal-aħjar prattiċi;-  Aktar promozzjoni tal-inkarigu attiv tas-soċjetà ċivili fit-teħid tad-deċiżjonijiet fil-livelli kollha.-  Segwiment tad-deċentralizzazzjoni politika, amministrattiva u finanzjarja li trawwem il-parteċipazzjoni taċ-ċittadini fil-proċess lokali tat-teħid tad-deċiżjonijiet u ssaħħaħ il-kontabbiltà pubblika u t-trasparenza;-  Żgurar li jiġu allokati riżorsi finanzjarji xierqa biex jitwettqu l-funzjonijiet assenjati u li l-amministrazzjoni rilevanti jkollha biżżejjed ħaddiema.(7) It-tkomplija tat-titjib fl-indipendenza u l-imparzjalità tal-ġudikatura, l-ammeljorament tal-kwalità tagħha u t-tisħiħ tal-kapaċità amministrattiva tagħha-  Segwiment tal-implimentazzjoni tal-Istrateġija għall-Ammeljorament Ġudizzjarju (JUST 2010-2012) biex itejbu l-effikaċja u l-indipendenza tal-ġudikatura, inkluż it-taħriġ ġudizzjarju u l-immodernizzar tas-sistema tal-qrati fil-Ġordan;-  Titjib fil-kapaċità u l-indipendenza tal-Kunsill Ġudizzjarju;-  Żgurar tal-funzjonament tal-Qorti tas-Sigurtà tal-Istat u ta’ qrati speċjali oħra f’konformità sħiħa mal-istandards internazzjonali tal-qrati, inkluż is-smigħ ġust, permezz tal-bini kontinwu fuq l-isforzi tal-Ġordan;-  Żgurar tas-sorveljanza ġudizzjarja tal-proċedura amministrattiva u l-garanziji taċ-ċittadini bħala partijiet għall-proċedura amministrattiva, inkluż ir-reviżjoni tal-leġiżlazzjoni rilevanti;-  Reviżjoni tal-kompetenza tal-Qorti tas-Sigurtà tal-Istat bil-ħsieb li jitnaqqas l-ambitu tar-reati li tittratta.III. Id-drittijiet tal-bniedem u l-libertajiet fundamentali(8) L-iżgurar tar-rispett għad-drittijiet tal-bniedem u l-libertajiet fundamentali f’konformità mal-istandards internazzjonali u l-promozzjoni tal-implimentazzjoni tal-istandards internazzjonali tad-drittijiet tal-bniedem-  It-teħid tal-miżuri meħtieġa biex jiżguraw l-implimentazzjoni effettiva tal-impenji internazzjonali dwar id-drittijiet tal-bniedem, inkluż dawk adottati mill-Ġordan fil-qafas tar-Reviżjoni Perjodika Universali;-  Ħidma biex jissieħbu fil-protokolli mhux obbligatorji relatati mal-konvenzjonijiet internazzjonali dwar id-drittijiet tal-bniedem, inkluż billi jistabbilixxu l-kampanji ta’ għarfien li jwittu t-triq għal din is-sħubija;-  Aċċettazzjoni tal-Konvenzjoni Internazzjonali dwar il-Ħarsien tal-Persuni Kollha mill-Għajbien Infurzat, meta tidħol fis-seħħ;-  Titjib fil-kooperazzjoni mal-UE fil-promozzjoni tal-universalità tal-Istatut ta’ Ruma fil-ħidma konġunta għal sistema effettiva u universali ta’ ġustizzja kriminali internazzjonali;-  Tkomplija tal-iżvilupp tal-għarfien fost iċ-ċittadini dwar id-drittijiet tal-bniedem u l-libertajiet fundamentali, kif ukoll fost l-imħallfin, il-prosekuturi, il-membri tal-parlament, inkluż permezz tal-edukazzjoni, it-taħriġ u l-kampanji pubbliċi;-  Tisħiħ fil-ħarsien effettiv tad-drittijiet tal-bniedem billi jżidu d-djalogu mad-difensuri tad-drittijiet tal-bniedem u billi jżommu kuntatti regolari mal-organizzazzjonijiet tas-soċjetà ċivili;-  Daħla fi djalogu bil-ħsieb li jagħmlu parti mill-Konvenzjonijiet tal-Kunsill tal-Ewropa miftuħa għall-pajjiżi terzi.(9) Il-piena tal-mewt-  Rikonoxximent tal-moratorju attwali fuq il-piena tal-mewt fil-Ġordan, ikomplu jnaqqsu l-għadd ta’ reati kastigabbli bil-piena tal-mewt.(10) Il-ġlieda kontra t-tortura u t-trattament inuman u degradanti-  Tisħiħ fl-applikazzjoni effettiva tal-qafas regolatorju eżistenti kontra t-tortura u t-trattament ħażin u adozzjoni tal-aħjar prattiċi internazzjonali, fost l-oħrajn, billi jkunu segwiti r-rakkomandazzjonijiet tal-Kumitat kontra t-torturi adottati f’Mejju tal-2010.-  Tisħiħ fil-mekkaniżmu eżistenti għall-ilmenti biex tiżgura li l-allegazzjonijiet kollha ta’ tortura u trattament ħażin jiġu investigati kif xieraq u dawk responsabbli jiġu mressqa l-qorti u l-vittmi jiġu kkumpensati.-  Kunsiderazzjoni tar-ratifika tal-Protokoll Mhux Obbligatorju għall-Konvenzjoni kontra t-Tortura.-  Teħid tal-miżuri xierqa biex itejbu l-bażi u l-prattika legali sabiex jillimitaw id-detenzjoni amministrattiva.-  Tkomplija tal-monitoraġġ u l-kontroll sistematiku u effettiv tal-postijiet kollha tad-detenzjoni.(11) L-iżgurar tal-libertà tal-espressjoni, tal-għaqda u tal-assoċjazzjoni-  Titjib tal-kwalità u l-indipendenza tal-midja.-  Promozzjoni tal-libertà tal-espressjoni billi jittieħdu l-miżuri meħtieġa biex ikun evitat l-abbuż mid-dispożizzjonijiet dwar il-malafama tal-Kodiċi Penali u jaħdmu aktar biex ir-reati tal-istampa ma jibqgħux reati.-  Aktar tisħiħ tad-dispożizzjonijiet u l-prattiċi legali dwar il-libertà tal-għaqda u tal-assoċjazzjoni f’konformità mal-istandards internazzjonali u b’mod partikolari mad-dritt għal-libertà tal-assoċjazzjoni mħaddan fil-Konvenzjoni Internazzjonali dwar id-Drittijiet Ċivili u Politiċi (ICCPR).-  Promozzjoni tal-iżvilupp tal-midja indipendenti u skoraġġiment tal-awtoċensura.(12) L-iżgurar tal-libertà tar-reliġjon jew it-twemmin-  Tkomplija tal-iżgurar tal-libertà tar-reliġjon jew it-twemmin f’konformità mal-Kostituzzjoni tal-Ġordan u l-istandards internazzjonali.-  Tisħiħ tal-miżuri eżistenti kontra l-intolleranza u d-diskriminazzjoni bbażata fuq ir-reliġjon jew it-twemmin.(13) Il-promozzjoni tat-trattament indaqs tan-nisa-  Promozzjoni tal-parteċipazzjoni indaqs tan-nisa fil-ħajja soċjali, ekonomika, politika u kulturali.-  Kunsiderazzjoni tat-tneħħija tar-riżervi li għad baqa’ skont il-Konvenzjoni tan-NU dwar l-Eliminazzjoni ta’ Kull Forma ta’ Diskriminazzjoni kontra n-Nisa (CEDAW).-  Promozzjoni tal-ugwaljanza bejn is-sessi permezz tar-reviżjoni tal-leġiżlazzjoni kollha li tiddiskrimina kontra n-nisa, f’konformità mal-prinċipju kostituzzjonali tal-ugwaljanza.-  Implimentazzjoni tal-impenji dwar it-tisħiħ tar-rwol tan-nisa fis-soċjetà approvati mill-Ġordan fit-tieni Konferenza Ministerjali tal-Unjoni għall-Mediterran f’Novembru tal-2009 (Marrakesh).-  Żgurar tal-integrazzjoni tal-ugwaljanza bejn is-sessi fl-istrateġiji u l-pjani tal-politika nazzjonali.-  Tkomplija fil-ġlieda kontra l-vjolenza kontra n-nisa kif stipulat fil-“Liġi dwar il-Ħarsien tal-Familja”, il-Kodiċi Penali u l-“Liġi dwar l-Istatus Personali” l-ġdida.-  Aktar żgurar li n-nisa u l-bniet li jkunu vittmi tal-vjolenza jkollhom aċċess għal mezzi immedjati ta’ rimedju u ħarsien, u li l-awturi jiġu mressqa l-qorti.-  Żieda fl-għadd tad-djar ta’ kenn għan-nisa fir-riskju tal-vjolenza.-  Twettiq ta’ kampanji ta’ għarfien pubbliku kontra l-vjolenza domestika, inkluż permezz tal-midja.-  Żieda fl-isforzi biex jiġu eradikati dawk imsejħa l-“krimini tal-unur”.(14) It-titjib fil-ħarsien tat-tfal-  Ħidma favur l-eliminazzjoni tat-tħaddim tat-tfal, f’konformità mal-Kodiċi dwar ix-Xogħol sabiex it-tfal jiġu mħarsa mill-isfruttament ekonomiku permezz tax-xogħol fis-settur informali.-  Ħidma favur it-twettiq tal-Att dwar id-Drittijiet tat-Tfal, f’konformità mal-istandards internazzjonali.-  Tkomplija tar-reviżjoni tal-leġiżlazzjoni kollha li tikkonċerna t-tfal biex tiġi żgurata l-konformità mal-Konvenzjoni tan-NU dwar id-Drittijiet tat-Tfal (CRC) u ma’ strumenti u standards internazzjonali rilevanti oħra dwar id-drittijiet tal-bniedem.-  Tisħiħ tar-rwol tal-Kunsill Nazzjonali għall-Affarijiet tal-Familja nkarigat li jiżgura l-implimentazzjoni ta’ CRC.-  Tisħiħ tal-miżuri li ttieħdu kontra l-vjolenza fuq it-tfal, inkluż bil-bini ta’ kapaċità, il-mekkaniżmi tal-irrappurtar u l-ġbir tad-dejta.-  Appoġġ lejn is-soċjetà ċivili lokali li taħdem fil-qasam tad-drittijiet tat-Tfal.(15) Il-ġlieda kontra r-razziżmu u l-ksenofobija; il-ġlieda kontra d-diskriminazzjoni-  Tisħiħ tal-qafas legali fil-livelli kollha għall-ġlieda kontra r-razziżmu, il-ksenofobija u d-diskriminazzjoni.-  Tkomplija tal-promozzjoni tal-importanza tat-tolleranza u r-rispett għall-gruppi kollha etniċi u reliġjużi permezz tal-edukazzjoni f’konformità mal-istandards internazzjonali rilevanti u l-“Messaġġ ta’ Amman”.-  il-ġlieda kontra r-reati tal-mibgħeda, inkluż il-każijiet immotivati mill-Iżlamofobija, l-anti-Semitiżmu u l-Kristjanofobija u minn twemmin ieħor, li żdiedu minħabba l-propaganda razzista u ksenofobika fil-midja u fuq l-Internet.IV. Kooperazzjoni fil-Ġustizzja u l-Affarijiet Interni(16) Il-migrazzjoni, l-asil, il-ġestjoni tal-fruntieri u l-ħruġ tal-viżi-  L-iskambju tal-informazzjoni u d-djalogu dwar l-iżviluppi rilevanti fl-UE u fil-Ġordan fil-qasam tal-migrazzjoni.-  Il-kooperazzjoni fil-ġestjoni tal-flussi tal-migrazzjoni, inkluż bl-iżvilupp tal-kapaċità tal-awtoritajiet tal-Ġordan li jipprovdu l-assistenza lill-migranti li jappartjenu għall-kategoriji vulnerabbli, fil-bżonn ta’ protezzjoni internazzjonali, u lill-vittmi tat-traffikar tal-bnedmin.-  L-iskambju tal-informazzjoni u d-djalogu dwar l-iżviluppi rilevanti fl-UE u fil-Ġordan fil-qasam tal-ġestjoni tal-fruntieri.-  Il-kooperazzjoni mmirata lejn il-prevenzjoni tal-migrazzjoni irregolari u l-kriminalità transkonfinali relatata, inkluż bil-promozzjoni tat-titjib fil-kapaċitajiet tal-kontroll tal-fruntieri tal-awtoritajiet tal-Ġordan.-  Promozzjoni tal-iskambju tal-informazzjoni u aktar djalogu u kooperazzjoni dwar l-iżviluppi rilevanti fl-UE u fil-Ġordan fil-qasam tal-viżi, bħall-Kodiċi Komunitarju dwar il-Viżi (Kodiċi tal-Viża), u t-teħid tal-passi biex jiżguraw il-kundizzjonijiet meħtieġa għall-ħruġ ta’ viżi, inkluż għall-istudenti u n-nies tan-negozju, fi ħdan il-leġiżlazzjoni tal-UE u l-acquis ta’ Schengen.-  Il-kooperazzjoni bil-ħsieb li jitjiebu l-proċeduri tal-ħruġ tal-viża tal-Ġordan u d-dokumenti tal-ivvjaġġar, u l-karatteristiċi ta’ sigurtà.-  L-iskambju tal-informazzjoni u d-djalogu dwar l-iżviluppi rilevanti fl-UE u fil-Ġordan fil-qasam tal-protezzjoni internazzjonali.-  L-iskambju tal-informazzjoni u l-kooperazzjoni fir-rigward tal-migranti fil-bżonn tal-protezzjoni internazzjonali fil-Ġordan u tal-assistenza meħtieġa.(17) Il-ġlieda kontra l-kriminalità organizzataIr-ratifika u l-implimentazzjoni tal-istrumenti internazzjonali-  Segwiment tad-djalogu dwar l-implimentazzjoni tal-Konvenzjoni tan-Nazzjonijiet Uniti kontra l-Kriminalità Organizzata Transnazzjonali u l-Protokoll tagħha dwar it-traffikar tal-bnedmin, speċjalment tan-nisa u t-tfal. L-iffirmar u r-ratifika tal-Protokolli dwar il-kuntrabandu tal-migranti u l-manifattura illeċita u t-traffikar tal-armi tan-nar.-  Segwiment tad-djalogu dwar l-implimentazzjoni tal-Protokoll Mhux Obbligatorju għall-Konvenzjoni tan-Nazzjonijiet Uniti dwar id-Drittijiet tat-Tfal dwar il-Bejgħ tat-Tfal, il-Prostituzzjoni tat-Tfal u l-Pornografija tat-Tfal.-  Kooperazzjoni fl-implimentazzjoni tal-Konvenzjoni tan-NU kontra l-Korruzzjoni.-  Tisħiħ u implimentazzjoni tal-politiki nazzjonali mmirati lejn il-ġlieda kontra l-korruzzjoni f’konformità mal-istandards internazzjonali b’mod partikolari permezz tal-Kummissjoni Kontra l-Korruzzjoni.-  Żvilupp tal-leġiżlazzjoni konformi mal-istandards internazzjonali rilevanti u l-konvenzjonijiet internazzjonali.-  Skambju tal-informazzjoni dwar il-metodi ta’ kif issir il-ġlieda kontra t-traffikar tal-bnedmin, u l-kuntrabandu tal-migranti irregolari inkluż l-aħjar prattiċi dwar ir-riabilitazzjoni tal-vittmi.-  Dħul fi djalogu bil-ħsieb li jissieħbu fil-Konvenzjoni tal-Kunsill tal-Ewropa dwar iċ-ĊiberKriminalità u l-Protokoll Addizzjonali tagħha.-  L-iskambju tal-informazzjoni u l-aħjar prattiċi fil-ġlieda kontra ċ-ċiberkriminalità.-  Dħul fi djalogu bil-ħsieb li jissieħbu fil-Konvenzjoni tal-Kunsill tal-Ewropa dwar it-Trasferiment tal-Persuni Kkundannati u l-Protokoll Addizzjonali tagħha.-  Żvilupp ta’ aġenziji għall-infurzar effettiv tal-liġi fil-ġlieda kontra l-kriminalità organizzata.-  Nominazzjoni ta’ punt ta’ kuntatt tal-EUROJUST.(18) Kooperazzjoni fil-liġi ċivili u kummerċjaliIr-ratifika u l-implimentazzjoni tal-istrumenti internazzjonali rilevantiDħul fi djalogu bil-ħsieb li jissieħbu fil-:-  Konvenzjoni tal-Aja tal-1980 dwar l-Aspetti Ċivili tas-Sekwestru Internazzjonali tat-Tfal.-  Konvenzjoni tal-1996 dwar ir-Responsabbiltà tal-Ġenituri u l-Protezzjoni tat-Tfal.-  Konvenzjoni tal-Aja tal-1965 dwar in-Notifika Barra l-Pajjiż ta’ Dokumenti Ġudizzjarji u Ekstraġudizzjarji f’Materji Ċivili jew Kummerċjali.-  Konvenzjoni tal-Aja tal-1970 dwar it-Teħid ta’ Provi Barra l-Pajjiż f’Materji Ċivili jew Kummerċjali.-  Aktar tisħiħ fid-djalogu dwar il-protezzjoni internazzjonali tat-tfal u l-kwistjonijiet dwar il-liġi tal-familja fil-kuntest tal-parteċipazzjoni tal-Ġordan fil-Konferenza Ġudizzjarja dwar il-Kwistjonijiet Transkonfinali tal-Familja, il-‘Proċess ta’ Malta’.(19) Id-drogiRinfurzar tal-ġlieda kontra d-drogi-  Segwiment tal-iskambju tal-informazzjoni dwar l-implimentazzjoni tal-Konvenzjoni tan-NU tal-1988 dwar it-Traffikar Illeċitu tas-Sustanzi Narkotiċi u Psikotropiċi, inkluż dwar ir-rinfurzar u/jew l-armonizzar tal-leġiżlazzjoni nazzjonali.-  Skambju tal-informazzjoni u l-aħjar prattiċi dwar il-kooperazzjoni internazzjonali fil-ġlieda kontra d-drogi.-  Segwiment tad-djalogu dwar il-kooperazzjoni reġjonali inkluż it-taħriġ tal-awtoritajiet rilevanti u l-aġenziji tal-infurzar tal-liġi.-  Il-prevenzjoni tad-diverżjoni tal-prekursuri u sustanzi essenzjali oħra għall-produzzjoni ta’ drogi narkotiċi illeċiti ekwivalenti għal dawk adottati mit-Task Force tal-Azzjoni Kimika (CATF).(20) Il-kriminalità finanzjarja u ekonomika, l-infurzar ġudizzjarju u tal-liġi, is-sistema penitenzjarjaa) Żvilupp tal-kooperazzjoni fil-ġlieda kontra l-ħasil tal-flus-  Skambju tal-informazzjoni, l-aħjar prattiċi u d-djalogu dwar il-qafas istituzzjonali u leġiżlattiv skont l-istandards internazzjonali rilevanti u l-konvenzjonijiet internazzjonali.-  Segwiment tal-kooperazzjoni bejn l-aġenziji tal-infurzar tal-liġi tal-Ġordan inkluż l-unità ta’ Kontra l-Ħasil tal-Flus u l-organizzazzjonijiet internazzjonali kif ukoll mas-servizzi korrispondenti tal-Istati Membri tal-UE.-  L-iskambju tal-informazzjoni u d-djalogu li jikkonċerna l-aħjar prattika ġudizzjarja u tal-pulizija fil-ġlieda kontra l-ħasil tal-flus, il-kriminalità finanzjarja u ekonomika.b) Żvilupp tal-kooperazzjoni bejn l-awtoritajiet ġudizzjarji u tal-infurzar tal-liġi fil-Ġordan u fl-Istati Membri tal-UE-  Implimentazzjoni tal-konvenzjonijiet internazzjonali rilevanti u, fejn diġà ratifikat, l-iżvilupp tal-leġiżlazzjoni nazzjonali għall-implimentazzjoni tagħhom.-  L-iskambju tal-informazzjoni bejn l-UE, l-Istati Membri tal-UE u l-Ġordan inkluż dwar materji relatati mal-Qorti Kriminali Internazzjonali.-  Il-kooperazzjoni fil-qasam tat-taħriġ tal-pulizija bejn l-akkademji u l-kulleġġi tal-Ġordan u dawk Ewropej, kif ukoll ma’ CEPOL.-  Esplorazzjoni tal-possibbiltajiet għall-kooperazzjoni bejn il-Ġordan u l-EUROPOL (Uffiċċju Ewropew tal-Pulizija).c) Żvilupp tal-kundizzjonijiet adegwati għaċ-ċentri ta’ korrezzjoni (ħabsijiet)-  Segwiment tal-iskambju tal-informazzjoni u l-aħjar prattiċi bejn l-UE u l-Ġordan dwar iċ-ċentri ta’ korrezzjoni u l-faċilitajiet ta’ detenzjoni (ħabsijiet) inkluż is-sistemi tal-klassifikazzjoni tal-ħabsin, l-iżvilupp ta’ programmi ta’ taħriġ vokazzjonali u miżuri ta’ reintegrazzjoni fis-soċjetà u anti-reċidivi.-  Segwiment tal-ammeljorament tal-kundizzjonijiet fiċ-ċentri ta’ korrezzjoni u fil-faċilitajiet ta’ detenzjoni (ħabsijiet) inkluż it-titjib fil-faċilitajiet tad-detenzjoni fir-rigward tal-ħarsien tad-drittijiet fundamentali tal-bniedem.-  L-applikazzjoni tal-istandards u n-normi internazzjonali fir-rigward tal-ġustizzja u d-detenzjoni fil-konfront tal-minorenni, l-aktar ir-Regoli Minimi Standard tan-NU tal-1985 għall-Amministrazzjoni tal-Ġustizzja fil-Konfront tal-Minorenni (Regoli ta’ Beijing) u l-Linji Gwida tan-NU tal-1990 dwar il-Prevenzjoni tad-Delinkwenza fost il-Minorenni (Linji Gwida ta’ Riyadh).(21) Il-ġlieda kontra t-terroriżmuIt-tisħiħ tal-kooperazzjoni fil-ġlieda kontra t-terroriżmu-  Żvilupp tal-kooperazzjoni biex tissaħħaħ il-ġlieda kontra l-iffinanzjar tat-terroriżmu f’konformità mal-istandards stipulati fir-rakkomandazzjonijiet tal-FATF dwar l-iffinanzjar tat-terroriżmu.-  Żvilupp tal-kooperazzjoni bejn l-aġenziji tal-infurzar tal-liġi biex jiġġieldu t-terroriżmu.-  Żvilupp tal-kooperazzjoni ġudizzjarja fil-kuntest tal-ġlieda kontra t-terroriżmu.-  Kooperazzjoni fir-rinfurzar tar-rwol tan-NU fil-ġlieda multilaterali kontra t-terroriżmu, inkluż permezz tal-implimentazzjoni sħiħa tar-Riżoluzzjonijiet 1267/99 u 1373/01 tal-KSNU, u l-implimentazzjoni u l-infurzar tal-istrateġija globali tan-NU għal kontra t-terroriżmu u l-konvenzjonijiet tan-NU għal kontra t-terroriżmu.-  Żgurar tar-rispett lejn id-drittijiet tal-bniedem fil-ġlieda kontra t-terroriżmu.B. ID-DIMENSJONI EKONOMIKA U SOĊJALIV. Ir-Riforma Ekonomika u Soċjali u l-iżvilupp(22) Il-politika monetarja, tar-rata tal-kambju u fiskaliIl-konsolidazzjoni tal-progress fl-istabbilizzazzjoni makro-ekonomika u l-politiki tat-tkabbir.-  Segwiment tal-implimentazzjoni tal-programm nazzjonali tal-istabbilizzazzjoni makroekonomika, billi titqies is-sitwazzjoni reġjonali, bil-għan li jiġu konsolidati l-kisbiet fl-oqsma tal-istabbiltà tal-prezzijiet, it-tnaqqis tad-dejn pubbliku u l-iżbilanċ fiskali, u ssir promozzjoni tal-finanzi pubbliċi sostenibbli.-  Tkomplija fit-titjib tal-ġestjoni tal-finanzi pubbliċi u t-trasparenza; ikomplu bil-politiki dwar il-ksib ta’ sistema fiskali u ta’ pensjonijiet sostenibbli.-  Żieda fl-effiċjenza tas-settur pubbliku f’konformità mal-programm tar-riforma tal-Gvern.VI. Il-kooperazzjoni fil-qasam tal-opportunitajiet indaqs, ix-xogħol, il-politika soċjali(23) L-ugwaljanza bejn is-sessi/l-iżgurar ta’ trattament indaqs-  Aktar tisħiħ fl-isforzi għall-promozzjoni u l-ħarsien tad-drittijiet tan-nisa u t-tfal.-  Intensifikazzjoni fl-isforzi għall-promozzjoni tal-ugwaljanza bejn is-sessi fil-livelli kollha tax-xogħol, l-edukazzjoni, it-taħriġ, it-teħid tad-deċiżjonijiet u l-prattiċi tal-aġenziji tal-infurzar tal-liġi.-  Ġlieda b’mod effettiv kontra l-istereotipi u d-diskriminazzjoni fuq bażi sessista inkluż permezz tat-taħriġ u billi titqajjem kuxjenza.(24) L-iżgurar tar-rispett għad-drittjiet tat-trejdjunjins u l-istandards ewlenin tax-xogħol-  Tkomplija bl-isforzi biex jiżviluppaw id-djalogu dwar id-drittjiet soċjali fundamentali u l-istandards tax-xogħol.-  Tkomplija bl-isforzi biex iqarrbu kemm jista’ jkun il-Liġi tax-Xogħol lejn l-istandards internazzjonali, b’mod partikolari fir-rigward tal-libertà tal-għaqda, id-dritt tal-organizzazzjoni u n-negozjar kollettiv.-  Żieda fl-isforzi biex jitnaqqsu l-impjiegi informali.-  Promozzjoni tad-djalogu tripartit u bilaterali soċjali u żvilupp aktar fil-bini tal-kapaċità tal-imsieħba soċjali.(25) Il-kooperazzjoni fil-qasam tal-impjiegi u l-promozzjoni tax-xogħol deċenti-  Żvilupp tal-approċċ strateġiku lejn l-impjiegi sabiex:-  Titjib fit-tqabbil tal-ħiliet mad-domanda fis-suq tax-xogħol tal-Ġordan u titjib fl-effiċjenza tas-suq tax-xogħol b’kunsiderazzjoni partikolari lejn iż-żgħażagħ u n-nisa.-  Rinfurzar, ġeneralizzazzjoni u valutazzjoni aħjar tal-miżuri għall-iżvilupp tal-impjiegi u l-politika attiva dwar is-suq tax-xogħol.-  Tisħiħ fil-kapaċità u l-effiċjenza tas-servizzi tal-impjiegi pubbliċi.-  Promozzjoni tax-xogħol deċenti u t-trasformazzjoni tas-settur informali f’xogħol formali.-  Implimentazzjoni tal-programmi tal-pajjiżi dwar ix-xogħol deċenti maqbula b’mod reċiproku bejn il-Ġordan u l-ILO.-  Promozzjoni tal-prinċipji tal-“flessigurtà” u jiżguraw l-impjegabbiltà tal-persuni li qed ifittxu x-xogħol.-  Tkomplija fil-ħidma lejn suq tax-xogħol nazzjonali inklużiv, mhux-diskriminatorju, b’mod partikolari fir-rigward tal-integrazzjoni aħjar tal-persuni b’diżabbiltajiet fis-suq tax-xogħol.-  Skambju tal-aħjar prattiċi biex itejbu s-saħħa u s-sigurtà fuq ix-xogħol.(26) Il-kooperazzjoni fil-qasam tal-inklużjoni soċjali u l-protezzjoni soċjali-  Żieda fl-isforzi biex inaqqsu b’mod sinifikanti l-faqar u l-esklużjoni soċjali, b’mod partikolari fost dawk l-aktar vulnerabbli, u biex itejbu l-koeżjoni soċjali fil-Ġordan kollu.-  Tkomplija tal-ħidma lejn l-adozzjoni tal-liġi sħiħa tas-sigurtà soċjali u x-xbieki tas-sigurtà soċjali adegwati.-  Tkomplijatal-ħidma lejn l-adozzjoni ta’ sistema tal-pensjonijiet sostenibbli.-  Skambjutal-aħjar prattiċi dwar it-titjib fl-effikaċja tal-protezzjoni soċjali bil-ħsieb li jitjiebu kemm l-adegwatezza soċjali tagħha kif ukoll is-sostenibbiltà finanzjarja tagħha.VII. L-Iżvilupp Sostenibbli(27) Il-promozzjoni tal-iżvilupp sostenibbli-  Tkomplija tal-implimentazzjoni tal-politiki tal-iżvilupp sostenibbli li jirriżultaw fi strateġiji u inizjattivi ddisinjati biex jiksbu fost l-oħrajn l-iżvilupp ekonomiku li huwa ambjentalment sostenibbli u inklużjoni soċjali akbar.VIII. L-agrikoltura-  Identifikazzjoni u adozzjoni tal-miżuri ta' akkumpanjament li jipprovdu l-appoġġ strutturali, istituzzjonali, legali u amministrattiv meħtieġ sabiex l-aċċess għas-swieq tal-esportazzjoni jsir aktar faċli, inkluż l-approssimazzjoni tal-leġiżlazzjoni teknika.-  Identifikazzjoni u adozzjoni tal-miżuri u l-leġiżlazzjoni adatta fis-settur tal-iżvilupp rurali, u fil-livell tal-iżvilupp tal-produzzjoni ta’ kwalità, jiġifieri l-prodotti lokali, il-prodotti organiċi, l-indikazzjonijiet/denominazzjonijiet tal-oriġini ġeografiċi, eċċ. bil-għan li titħeġġeġ id-diversifikazzjoni tal-attività u l-ħolqien ta’ flussi tal-kummerċ remunerattiv u sostenibbli ġodda.-  It-tisħiħ istituzzjonali taċ-Ċentru Nazzjonali għar-Riċerka Agrikola u l-Estensjoni-  Appoġġ tar-rwol taċ-Ċentru għar-riċerka fit-titjib tal-produttività, is-sigurtà fl-ikel u l-kwalità tal-prodotti agrikoli u l-prodotti agrikoli proċessati-  Stabbiliment tal-kooperazzjoni bilaterali maċ-Ċentri tar-Riċerka Ewropej, partikolarment fl-oqsma tal-inġinerija ġenetika u l-bijoteknoloġija-  Żieda fil-kooperazzjoni fil-qasam tal-istandards internazzjonali tal-kummerċjalizzazzjoni għall-frott u l-ħaxix, u għall-prodotti agrikoli u prodotti agrikoli pproċessati oħra-  Promozzjoni tal-iskemi tal-ekwivalenza taċ-ċertifikazzjoni għall-prodotti agrikoli u l-Ġestjoni Integrata tal-Pesti (IPM)-  Żvilupp ta’ miżuri li jħeġġu l-investiment privat.-  Promozzjoni tad-distribuzzjoni u l-iskambju tal-informazzjoni dwar il-politiki tal-agrikoltura u jikkontribwixxu għat-trasferiment tal-kompetenza u l-esperjenza-  Żieda fil-kooperazzjoni fil-qasam tal-kwistjonijiet relatati mal-forestrija inkluż dwar it-tibdil fil-klima, ir-riforestazzjoni, il-ġlieda kontra d-deżertifikazzjoni, il-valutazzjoni tar-riskju u l-kontroll tan-nirien u l-konservazzjoni tal-bijodiversità bbażata fuq l-esperjenza tal-Pjan ta’ Azzjoni tal-UE dwar il-foresti.IX. Is-sajd u l-politika marittima-  Twettiq tal-ammeljorament meħtieġ fl-infrastruttura tal-kummerċjalizzazzjoni sabiex tlaħħaq mad-domandi u l-istandards tas-suq.-  Promozzjoni tal-politika responsabbli u sostenibbli dwar is-sajd u approċċ integrat għall-affarijiet marittimi sabiex jiġi ffaċilitat id-djalogu mal-UE fil-qafas tal-Politika Marittima Integrata tal-UE u skont il-liġi internazzjonali tal-baħar, kif riflessa fl-UNCLOS (Il-Konvenzjoni tan-NU dwar il-Liġi tal-Baħar).-  Parteċipazzjoni fil-kooperazzjoni reġjonali dwar il-politika marittima integrata.X. Kwistjonijiet relatati mal-kummerċ, is-suq u r-riforma regolatorjaIl-Ġordan u l-UE huma impenjati fl-implimentazzjoni tal-Pjan Direzzjonali tal-Kummerċ Ewro-Mediterranju lil hinn mill-2010 u tal-Karta Ewro-Mediterranja tal-Intrapriża li qed jintużaw bħala dokumenti ta’ referenza komuni mill-pajjiżi Mediterranji msieħba biex japprofondixxu r-relazzjonijiet ekonomiċi u tal-kummerċ, jippromwovu u jżidu l-investimenti, jiffaċilitaw l-aċċess għas-suq, itejbu l-klima tan-negozju u jixprunaw l-intraprenditorjat fil-livell tal-pajjiż u fil-firxa tar-reġjun kollu.X.i. Il-moviment tal-prodotti(28) Relazzjonijiet tal-kummerċ bilaterali-  Eliminazzjoni tal-ostakoli non-tariffarji għall-kummerċ, eż. permezz tal-konverġenza regolatorja dwar materji relatati mal-kummerċ, id-diskussjonijiet ad-hoc, kif xieraq, dwar kwistjonijiet rigward l-aċċess għas-suq u permezz tat-tħejjijiet għan-negozjati tal-ACAA kif ukoll għan-negozjati fil-ġejjieni dwar Ftehim għall-Kummerċ Ħieles Profond u Komprensiv.-  Tnedija fl-2010 u konklużjoni kemm jista’ jkun malajr tan-negozjati bilaterali dwar il-liberalizzazzjoni tas-servizzi u d-dritt tal-istabbiliment, billi jimmiraw lejn impenji progressivi u reċiproċi fl-erba’ mezzi kollha tal-provvista kif ukoll jinkludu d-dispożizzjonijiet regolatorji.-  Implimentazzjoni tar-riżultati maqbula dwar il-liberalizzazzjoni tal-kummerċ tal-prodotti agrikoli u l-prodotti agrikoli proċessati bejn il-Ġordan u l-UE.-  Eżami tal-possibbiltà ta’ aktar liberalizzazzjoni tal-kummerċ tal-prodotti agrikoli, tal-prodotti agrikoli pproċessati, tal-prodotti tal-ħut u tas-sajd, filwaqt li jindirizzaw kemm l-ostakoli tariffarji għall-kummerċ kif ukoll l-ostakoli non-tariffarji, inkluż miżuri sanitarji u fitosanitarji, u l-protezzjoni tal-indikazzjonijiet ġeografiċi, f’konformità mal-prinċipji tal-Pjan Direzzjonali Ewro-Mediterranju tar-Rabat dwar l-Agrikoltura.-  Tħejjija għal negozjati bilaterali fil-ġejjieni mal-UE bil-ħsieb li jdawru l-Ftehim ta’ Assoċjazzjoni eżistenti fi Ftehim għall-Kummerċ Ħieles profond u komprensiv. Dawn in-negozjati jkunu jinkludu l-ammeljorament jew it-twettiq tal-Ftehim ta’ Assoċjazzjoni UE-Ġordan f’oqsma regolatorji bħall-istandards u r-regolamenti tekniċi, il-miżuri sanitarji u fitosanitarji, id-drittijiet ta’ proprjetà intellettwali, il-politika tal-kompetizzjoni, l-akkwist pubbliku, il-faċilitazzjoni tad-dwana u l-kummerċ, il-kummerċ u l-iżvilupp sostenibbli eċċ. It-tnedija tan-negozjati tkun tiddependi fuq il-progress sostanzjali li jsir f’negozjati bilaterali oħra. Sadanittant iż-żewġ naħat jistgħu jesploraw l-għanijiet komuni li għandhom jintlaħqu f’dawn in-negozjati.(29) Eliminazzjoni tar-restrizzjonijiet (iż-żona mhux armonizzata tal-UE)Il-faċilitazzjoni tal-moviment tal-prodotti u t-titjib fil-kooperazzjoni amministrattiva-  Rinfurzar tal-punti tal-kuntatt għaċ-ċirkolazzjoni tal-prodotti li jimmiraw li jiffaċilitaw il-moviment liberu tagħhom u jiskambjaw l-informazzjoni bejn l-UE u l-Ġordan u fost l-operaturi ekonomiċi.-  Analiżi tal-leġiżlazzjoni tal-Ġordan dwar it-tikkettjar, il-kompożizzjoni, il-manifatturar u d-deskrizzjoni tal-prodotti bil-ħsieb li joqorbu kemm jista’ jkun lejn il-prinċipji ġenerali eżistenti tal-UE.(30) Ftehim dwar il-Valutazzjoni tal-Konformità u l-Aċċettazzjoni tal-Prodotti Industrijali f’setturi industrijali magħżula-  Tkomplija bit-tħejjijiet għan-negozjati tal-ACAA biex il-Ġordan jipparteċipa fis-suq intern tal-UE, permezz tal-adozzjoni tal-leġiżlazzjoni tal-UE u l-adattament tal-istituzzjonijiet tal-Ġordan responsabbli mill-implimentazzjoni tal-leġiżlazzjoni tal-prodotti. Dan jinkludi:A. Armonizzazzjoni u implimentazzjoni tal-qafas leġiżlattiv rilevanti mal-acquis tal-UE, b’mod settorali u orizzontali, inkluż il-leġiżlazzjoni dwar ir-responsabbiltà għall-prodotti difettużi u s-sigurtà ġenerali tal-prodott; jarmonizzaw l-istandards nazzjonali mal-istandards Ewropej u internazzjonali għall-prodotti industrijali fis-setturi ta’ prijorità magħżula.B. Tisħiħ u ammeljorar tal-istituzzjonijiet responsabbli mill-istandardizzazzjoni, l-akkreditazzjoni, il-valutazzjoni tal-konformità, il-metroloġija u s-sorveljanza tas-suq sal-livell tal-istituzzjonijiet korrispondenti fl-UE; jintegrawhom sa fejn possibbli fl-istrutturi Ewropej u internazzjonali.C. Allinjar mar-rekwiżiti tal-ittestjar tad-Direttivi tal-UE għas-setturi ta’ prijorità magħżula.-  Żieda fl-għarfien tal-operaturi ekonomiċi u jħarrġu d-diversi partijiet interessati.-  Negozjar tal-Ftehim dwar il-Valutazzjoni tal-Konformità u l-Aċċettazzjoni tal-Prodotti Industrijali (ACAA) għas-setturi kollha ta’ prijorità.(31) Il-faċilitazzjoni tal-aċċess għas-suq għall-prodotti industrijali permezz tal-Promozzjoni tal-Esportazzjoni-  Żvilupp u implimentazzjoni ta’ strateġija nazzjonali għall-promozzjoni tal-esportazzjoni, f’konformità mal-istrateġija nazzjonali tal-kummerċ barrani.-  Bini tal-kapaċità tal-operaturi ekonomiċi u l-amministrazzjoni nazzjonali rilevanti.(32) Il-kooperazzjoni reġjonali-  Parteċipazzjoni fl-implimentazzjoni tal-Ftehim Agadir fl-oqsma kollha attwalment koperti minnu; jaħdmu lejn l-espansjoni tal-ambitu tiegħu f’oqsma ġodda bħas-servizzi u l-investiment u jħeġġu s-sħubija ġdida fil-Ftehim.-  Ħidma b’mod konġunt fl-implimentazzjoni tal-Pjan Direzzjonali tal-Kummerċ Ewro-Mediterranju lil hinn mill-2010, partikolarment fit-twettiq u r-rinfurzar tan-netwerk tal-ftehim tal-kummerċ ħieles fir-reġjun Ewro-Mediterranju u fil-ħolqien tal-inizjattivi li jsaħħu s-sħubija Ewro-Mediterranja tal-kummerċ.-  Parteċipazzjoni b’mod attiv fl-attivitajiet tal-kooperazzjoni industrijali Ewro-Mediterranja fil-livell reġjonali.(33) Id-dwanaIt-titjib fil-funzjonament tas-servizz doganali, is-simplifikazzjoni u l-immodernizzar tal-proċeduri doganali, u r-reviżjoni tar-regoli tal-oriġini-  Aktar armonizzazzjoni u simplifikazzjoni tal-leġiżlazzjoni doganali, il-kodiċi u l-proċeduri skont ir-rakkomandazzjonijiet ta’ Palermo.-  Tkomplija fit-tisħiħ tal-kooperazzjoni mal-aġenziji l-oħra li jaħdmu fuq il-fruntiera.-  Finalizzar tax-xogħolijiet għall-konklużjoni tal-Konvenzjoni Reġjonali dwar ir-regoli tal-oriġini preferenzjali Pan-Ewro-Mediterranji, u l-implimentazzjoni tagħha.-  Parteċipazzjoni fir-reviżjoni profonda tar-regoli tal-oriġini Pan-Ewro-Mediterranji fil-qafas tal-Konvenzjoni Reġjonali dwar ir-regoli tal-oriġini preferenzjali Pan-Ewro-Mediterranji.-  Appoġġ tal-iżvilupp tal-miżuri fir-rigward tal-kontroll doganali bbażat fuq ir-riskju biex jiżguraw is-sikurezza u s-sigurtà tal-prodotti importati, esportati jew fi tranżitu.-  Titjib fid-djalogu u l-kooperazzjoni dwar il-leġiżlazzjoni eżistenti fil-qasam tal-kontrolli doganali tal-prodotti kkupjati illegalment u ffalsifikati kif ukoll dwar l-implimentazzjoni tagħha, u l-iskambju tal-istatistika rilevanti.(34) Il-kwistjonijiet sanitarji u fitosanitarji-  Żieda fis-sikurezza fl-ikel għall-konsumaturi tal-Ġordan u dawk Ewropej u faċilitar tal-kummerċ permezz tar-riforma fis-setturi sanitarji, fitosanitarji u tal-benessere tal-annimali.-  Tkomplija fil-ħidma fuq l-implimentazzjoni sħiħa tal-ftehim tal-WTO dwar l-applikazzjoni tal-miżuri sanitarji u fitosanitarji u jipparteċipaw b’mod attiv f’korpi internazzjonali rilevanti (OIE, IPPC, u Codex Alimentarius).-  L-approssimazzjoni progressiva lejn il-leġiżlazzjoni tal-UE fil-qasam tal-politika dwar il-kontroll tal-ikel, is-saħħa tal-annimali, il-benessri tal-annimali u s-sistemi tal-kontroll fitosanitarji.-  Tkomplija fil-ħidma fuq l-implimentazzjoni tas-sistema stabbilita tal-identifikazzjoni tal-annimali għall-ittraċċar tal-annimali ħajjin u l-prodotti tagħhom.-  Tkomplija fil-ħidma fuq l-istabbiliment ta' sistema nazzjonali għall-intraċċar tal-produzzjoni tal-pjanti.-  Tisħiħ fil-politika tal-Ġordan dwar il-Kontroll tal-Ikel fost l-oħrajn billi:-  Tkomplija fil-ħidma fuq l-adozzjoni tal-abbozz tal-Liġi tal-Ġordan dwar l-Ikel.-  Rinfurzar tar-regolamenti biex jimplimentaw bis-sħiħ il-liġi dwar l-ikel tal-Ġordan.-  Kooperazzjoni fl-istabbiliment ta’ programm ta’ Monitoraġġ Nazzjonali tar-Residwi fi ħdan il-politika tal-Ġordan dwar il-kontroll tal-ikel tal-Awtorità tal-Ġordan dwar l-Ikel u l-Mediċini u l-laboratorji u l-aġenziji rilevanti l-oħra.-  Kooperazzjoni fl-istabbiliment ta’ sistema tal-kontroll tas-sikurezza tal-laħam fil-biċċeriji u fl-istabbilimenti li jipproċessaw il-laħam.-  Kooperazzjoni fil-kuntest tas-Sistema ta’ Twissija Rapida għall-Ikel u l-Għalf tal-UE (RASFF).X.ii. Id-dritt tal-istabbiliment, il-liġi tal-Kumpaniji u s-servizzi(35) L-istabbiliment u l-liġi tal-kumpanijiIt-tneħħija ta’ ostakoli għall-istabbiliment u l-operazzjoni tal-kumpanijia) L-istabbiliment-  Kooperazzjoni biex jiffaċilitaw l-istabbiliment tal-kumpaniji.-  Mingħajr preġudizzju għall-annessi V u VI tal-Ftehim ta’ Assoċjazzjoni, jiżguraw it-trattament nazzjonali reċiproku għas-sussidjarji, il-kumpaniji u/jew il-fergħat tal-UE u tal-Ġordan, f’konformità mal-impenn taż-żewġ partijiet fil-qafas tal-WTO.b) L-operazzjoni tal-Kumpaniji-  Stabbiliment tal-ambjent xieraq għall-kumpaniji.-  Kooperazzjoni biex jiffaċilitaw l-investiment barrani.c) Il-liġi tal-kumpaniji:-  Ħidma lejn il-konverġenza mal-prinċipji ewlenin tar-regoli u l-istandards internazzjonali u tal-UE. Dawn jinkludu, fost l-oħrajn:a) l-istabbiliment u ż-żamma ta’ reġistru pubbliku tal-impriżi,b) il-gazzetta nazzjonali għall-pubblikazzjoni tad-dejta dwar il-kumpaniji,c) l-iżgurar tal-kontroll fuq l-inkorporazzjoni tal-kumpaniji jew il-kompatibbiltà ta’ ċertu atti mal-liġijiet u r-regolamenti nazzjonali.-  Adozzjoni u implimentazzjoni tal-qafas regolatorju komprensiv.-  Elaborazzjoni tal-kodiċi tal-governanza tal-kumpaniji u żgurar tal-implimentazzjoni effiċjenti tiegħu.(36) L-Awditjar u l-KontabbiltàŻvilupp tal-kundizzjonijiet għal ġestjoni finanzjarja tajba, ir-responsabbiltà u l-kontroll-  Implimentazzjoni u tisħiħ tal-applikazzjoni tal-istandards internazzjonali tal-kontabbiltà u l-awditjar inkluż permezz tat-titjib fil-prinċipji tar-responsabbiltà u tat-trasparenza.-  Immodernizzar tal-qafas regolatorju u amministrattiv biex jippermettu l-istabbiliment ta’ professjoni tal-awditjar ta’ kwalità għolja.(37) Is-servizziL-abolizzjoni gradwali tar-restrizzjonijiet dwar il-provvista tas-servizzi-  Tnedija fl-2010 u jikkonkludu kemm jista’ jkun malajr in-negozjati bilaterali dwar il-liberalizzazzjoni tas-servizzi u d-dritt tal-istabbiliment.-  Finalizzar u implimentazzjoni tal-istrateġija għat-titjib fil-kompetittività tas-settur tas-servizzi tal-Ġordan inkluż permezz tas-simplifikazzjoni regolatorja u l-faċilitazzjoni amministrattiva għas-setturi tas-servizzi kemm tal-Ġordan kif ukoll tal-UE.-  Tkomplija bil-konsultazzjonijiet mal-operaturi ekonomiċi privati tagħhom biex jidentifikaw is-setturi fejn potenzjalment jista’ jkun hemm kooperazzjoni.-  Esplorazzjoni tal-possibbiltajiet għall-iffaċilitar tal-provvista tas-servizzi inkluż bl-iżvilupp tal-istrutturi amministrattivi neċessarji u t-tneħħija tal-ostakoli identifikati.L-iżvilupp tas-servizzi finanzjarji-  Aktar titjib fil-qafas regolatorju prudenzjali għas-servizzi finanzjarji, inkluż is-setturi tal-banek u tal-assigurazzjoni, is-setturi tal-awditjar u s-swieq tat-titoli.-  Stabbiliment u taħriġ lill-awtoritajiet ta’ sorveljanza indipendenti biex jiżguraw is-superviżjoni effettiva.(38) Il-moviment tal-kapital u l-pagamenti kurrentiAktar żvilupp tas-swieq kapitali. Il-liberalizzazzjoni tal-Pagamenti, il-Movimenti tal-Kapital-  Reviżjoni tal-leġiżlazzjoni kurrenti għall-valutazzjoni tal-bżonn ta’ aktar liberalizzazzjoni tal-moviment tal-kapital u biex jiggarantixxu l-moviment liberu ta’ tranżazzjonijiet tal-kapital b’mod partikolari fir-rigward tal-investiment dirett u l-protezzjoni tal-investiment barrani.-  Liberalizzazzjoni sħiħa tal-movimenti tal-kapital.X.iii. Oqsma oħra ewlenin(39) It-tassazzjoniAktar Żvilupp fis-sistema tat-taxxa u fl-istituzzjonijiet tagħha-  Riforma aktar is-sistema tat-taxxa.-  It-tisħiħ tal-Amministrazzjoni tat-Taxxa. Jiżviluppaw Strateġija komprensiva għall-Amministrazzjoni tat-Taxxa.-  Titjib fil-kooperazzjoni internazzjonali permezz tal-implimentazzjoni tal-prinċipji tal-governanza tajba fil-qasam tat-tassazzjoni.(40) Il-politika tal-kompetittività u l-Għajnuna mill-Istata) Il-politika tal-kompetittivitàŻvilupp tal-kundizzjonijiet li jippermettu l-kompetizzjoni bejn il-kumpaniji tal-UE u tal-Ġordan kif ukoll fost il-kumpaniji tal-Ġordan.Żvilupp tal-leġiżlazzjoni u r-reġim tal-kontroll tal-antitrust kompatibbli ma’ dak tal-UE-  Żvilupp tal-qafas legali adegwat għall-politika tal-kompetittività komprensiva u l-implimentazzjoni effettiva tagħha.-  Tisħiħ tal-kapaċitajiet amministrattivi tal-Ġordan bil-ħsieb li tinħoloq awtorità tal-kompetittività indipendenti bir-riżorsi adegwati.-  Teħid ta’ aktar passi sabiex iżidu l-għarfien pubbliku dwar il-valur tal-politika tal-kompetittività.-  Żgurar tad-dritt tal-appell f’qorti indipendenti kontra d-deċiżjonijiet dwar l-antitrust skont il-liġijiet u r-regolamenti nazzjonali.Żgurar tan-non-diskriminazzjoni min-naħa tal-monopolji tal-istat li għandhom karattru kummerċjali.-  L-iskambju tal-informazzjoni, sakemm dan ma jippreġudikax is-sigurtà nazzjonali, dwar il-monopolji tal-istat u l-intrapriżi pubbliċi li ngħataw drittijiet speċjali.b) L-Għajnuna mill-IstatL-iżvilupp tal-mekkaniżmi li jissorveljaw l-għotjiet tal-għajnuna mill-Istat-  Stabbiliment tad-definizzjoni li torbot u uniformi tal-Għajnuna mill-Istat li hija kompatibbli ma’ dik tal-UE u mekkaniżmu nazzjonali għall-ġbir tal-informazzjoni dwar l-għajnuna mill-istat.-  L-iskambju mal-UE ir-rapport annwali dwar l-ammont totali u t-tqassim tal-għajnuna mill-istat, kif previst mill-Artikolu 53 tal-Ftehim ta’ Assoċjazzjoni.(41) Il-proprjetà intellettwali u industrijaliTitjib fil-protezzjoni tad-drittijiet tal-propjetà industrijali u intellettwali-  Tisħiħ tad-Direttorat tal-Protezzjoni tal-Propjetà Industrijali tal-Kummerċ fi ħdan il-Ministeru tal-Kummerċ u l-Industrija. Jieħdu miżuri biex jitnaqqsu ċ-ċirkolazzjoni u t-traffikar tal-prodotti ffalsifikati/ikkupjati illegalment f’setturi mmirati b’mod speċifiku.-  Tkomplija tal-aċċess għal ftehim internazzjonali ewlieni – inkluż il-konvenzjonijiet stipulati fil-Ftehim ta’ Assoċjazzjoni – u applikazzjoni ta’ standards internazzjonali.-  Tkomplija bl-isforzi biex jallinjaw mal-elementi ewlenin tal-acquis tal-UE.-  Stabbiliment ta’ djalogu mal-organizzazzjonijiet tad-detenturi tad-drittijiet u l-utenti tal-IP.-  Iħeġġu l-kooperazzjoni mal-uffiċċju Ewropew tal-Privattivi u l-Aġenzija tal-Komunità għat-Trademarks u d-Disinji (OHIM) u jtejbu l-interazzjoni mal-imsieħba l-oħra tal-Euromed.(42) L-akkwist pubblikuŻvilupp kundizzjonijiet għall-għoti miftuħ u kompetittiv tal-kuntratti-  Adozzjoni u implimentazzjoni tal-qafas regolatorju l-ġdid għall-akkwist pubbliku, inkluż l-adozzjoni u l-armonizzazzjoni tal-by-laws rilevanti u r-regolamenti relatati mal-akkwist.-  Titjib tal-funzjonament tas-sistema attwali tal-akkwist pubbliku:a) billi jallinjaw mal-istandards ewlenin tal-UE, eż., it-trasparenza, in-non-diskriminazzjoni, il-kompetittività u l-aċċess għar-rikors legali.b) billi jsaħħu l-kapaċità amministrattiva, kif ukoll jipprovdu għat-taħriġ tal-operaturi ekonomiċi u l-impjegati tal-awtoritajiet nazzjonali rilevanti, inkluż id-Dipartimenti tal-Akkwist Pubbliku u tal-Provvisti tal-Ġordan fi ħdan il-Ministeru għax-Xogħolijiet Pubbliċi u d-Djar u l-Ministeru tal-Finanzi, u l-bureau tal-Awditjar.c) billi jtejbu l-informazzjoni u l-għarfien fost l-awtoritajiet kontraenti u l-komunità tan-negozju dwar il-proċeduri tal-akkwist pubbliku.-  Tkomplija tal-bini tal-kapaċità għall-akkwist elettroniku.-  Tkomplija tal-esplorazzjoni tal-opportunitajiet għall-ftuħ akbar fis-swieq tal-akkwist pubbliku fir-reġjun tal-Euromed.(43) Titjib fl-ambjent għall-iżvilupp tal-intrapriżi-  Immodernizzar u titjib fil-kompetittività tas-setturi produttivi tal-Ġordan inkluż l-industrija, is-servizzi u n-negozju tal-agrikoltura permezz tal-iżvilupp tal-istrateġija tal-Ġordan għall-immodernizzar tal-intrapriżi u l-kompetittività.-  Tkomplija tad-djalogu UE-Ġordan dwar l-intrapriżi u l-politika tal-SME u jkomplu jammeljoraw il-klima tan-negozju billi jimplimentaw il-Karta Ewro-Mediterranja tal-intrapriża:a) F’termini tal-kontenut, jagħtu attenzjoni partikolari għall-opportunitajiet indaqs, ir-responsabbiltà soċjali tal-kumpaniji, l-innovazzjoni, l-iżvilupp tal-ħiliet, it-tagħlim intraprenditorjali, it-tassazzjoni li tkun adatta għall-ħtiġijiet tan-negozju, il-liġi tal-kumpaniji, il-ħarsien ambjentali u r-rispett għad-drittijiet tal-propjetà intellettwali.b) F’termini tal-proċess, iħeġġu l-koordinazzjoni inter-ministerjali u l-koordinazzjoni bejn il-partijiet interessati kollha tal-Karta, kemm pubbliċi kif ukoll privati, jiskambjaw il-prattika tajba mal-UE u mal-pajjiżi ġirien, u jipparteċipaw fl-eżerċizzji reġjonali biex jevalwaw il-progress fl-implimentazzjoni tal-Karta-  Tkomplija tad-djalogu dwar il-ġejjieni tas-settur tat-tessuti u tal-ħwejjeġ.-  Skambju tal-informazzjoni dwar it-turiżmu sostenibbli.-  Mobilizzazzjoni tal-kumpaniji lokali u l-investituri madwar l-investimenti diretti barranin biex jistimulaw l-innovazzjoni u l-iżvilupp ekonomiku endoġeniku.(44) Il-promozzjoni tal-investiment fil-Ġordan-  Żvilupp u implimentazzjoni tal-istrateġija li tippromwovi l-investiment domestiku u tattira l-investiment barrani lejn il-Ġordan.-  Iħeġġu l-kuntatti bejn in-negozju u l-aġenziji li jippromwovu l-investiment biex jiġu identifikati l-opportunitajiet u l-ostakoli għall-investiment.-  Parteċipazzjoni b’mod attiv fl-istabbiliment u l-implimentazzjoni tal-mekkaniżmu tal-faċilitazzjoni tal-kummerċ u l-investiment Ewro-Mediterranju.(45) Il-kooperazzjoni fil-qasam tal-Ħarsien tal-Konsumatur-  Promozzjoni tal-iskambju tal-informazzjoni dwar il-ħarsien tal-konsumatur inkluż il-leġiżlazzjoni tal-konsumatur u l-infurzar tagħha, is-sigurtà tal-prodotti tal-konsumatur, is-sistemi u l-għodda tal-informazzjoni tal-konsumatur u r-rimedju tal-konsumatur.-  Il-kooperazzjoni konġunta bil-ħsieb tal-approssimazzjoni tal-leġiżlazzjoni tal-konsumatur mal-acquis rilevanti tal-UE, sabiex jiġi żgurat il-livell għoli tal-ħarsien tal-konsumatur filwaqt li jiġu evitati l-ostakoli għall-kummerċ.-  Skambju tal-kompetenza dwar il-kapaċità leġiżlattiva u teknika sabiex tiġi infurzata l-leġiżlazzjoni u s-sistemi tas-sorveljanza tas-suq.-  Promozzjoni tal-attivitajiet tat-taħriġ sabiex isaħħu l-kapaċità tal-uffiċjali amministrattivi u r-rappreżentanti l-oħra tal-interessi tal-konsumatur.-  Iħeġġu l-iżvilupp tal-assoċjazzjonijiet indipendenti tal-konsumaturi u l-kuntatti bejn ir-rappreżentanti tal-konsumaturi.-  Iħeġġu l-edukazzjoni u l-għoti tas-setgħa lill-konsumaturi kif ukoll il-ħarsien tal-interessi ekonomiċi leġittimi tagħhom.(46) L-istatistikaL-adozzjoni tal-metodi tal-istatistika kompatibbli mal-istandards Ewropej fl-oqsma rilevanti tal-istatistika u l-avvanz fil-bini tal-istituzzjoni tas-Sistema tal-Istatistika tal-Ġordan-  L-implimentazzjoni tal-Istrateġija Nazzjonali għall-Iżvilupp tal-Istatistika (NSDS).-  L-introduzzjoni tal-mekkaniżmi li jiżguraw l-indipendenza/imparzjalità tal-istatistika uffiċjali.-  L-attivazzjoni tal-Kumitat Konsultattiv dwar l-Istatistika.-  L-implimentazzjoni tal-Klassifikazzjoni Internazzjonali tal-Istandard Industrijali għall-Attivitajiet Ekonomiċi Kollha (ISIC) Rev.4 (2008)-  Tkomplija tal-iżvilupp tal-istatistika ekonomika u soċjali f’konformità mal-istandards tal-UE.-  Tkomplija tal-ħidma fuq l-istatistika dwar l-ilma u l-kontijiet tal-ilma.-  Tkomplija tal-ħidma fuq l-indikaturi tal-iżvilupp sostenibbli.-  Il-promozzjoni tal-għarfien dwar l-istatistika, f’kooperazzjoni mal-istituzzjonijiet pubbliċi kollha li jipproduċu d-dejta.-  Tkomplija tal-iżvilupp tal-għodda u t-tekniki tad-disseminazzjoni tad-dejtaXIII. It-tibdil fil-klima, l-ambjent, l-enerġija, it-trasport(47) It-Tibdil fil-Klima-  Tisħiħ tal-kapaċità tal-istituzzjonijiet tal-Ġordan responsabbli mill-kwistjonijiet tat-tibdil fil-klima.-  Implimentazzjoni tad-dispożizzjonijiet skont il-Konvenzjoni Qafas tan-NU dwar it-Tibdil fil-Klima u l-Protokoll ta’ Kjoto, inkluż permezz tal-esplorazzjoni tal-użu tal-opportunitajiet tas-suq tal-karbonju.-  Kooperazzjoni fl-iżvilupp u l-istabbiliment tar-reġim ta’ wara l-2012 dwar it-tibdil fil-klima.-  Stabbiliment u implimentazzjoni tal-istrateġiji u l-pjani dwar il-mitigazzjoni u l-adattament tat-tibdil fil-klima.-  Stabbiliment tal-inventarji tal-emissjoni tal-gass b’effett ta’ serra.-  Skambju tal-esperjenza u l-kompetenza fir-rigward tal-implimentazzjoni tal-politiki għat-tnaqqis tal-emissjonijiet tal-gassijiet b’effett ta’ serra u l-valutazzjoni tal-impatti tat-tibdil fil-klima u l-azzjoni għall-adattament, inkluż il-promozzjoni tal-opportunitajiet għat-trasferiment tat-teknoloġija.-  Promozzjoni b’mod attiv tal-integrazzjoni tal-kunsiderazzjonijiet dwar it-tibdil fil-klima fil-politiki u l-istrateġiji għas-settur tal-ilma.(48) L-ambjenta) Żgurar tal-governanza ambjentali tajba-  Titjib fl-istrutturi u l-proċeduri amministrattivi, inkluż fil-livell tal-Governorat u l-muniċipalitajiet, biex jiġi żgurat l-ippjanar strateġiku u finanzjarju, l-implimentazzjoni, u l-koordinazzjoni bejn l-atturi rilevanti.-  Reviżjoni tal-liġi Ambjentali eżistenti fil-perjodu 2010-2012, iħejju u jadottaw l-emendi rilevanti.-  Reviżjoni, aġġornament u implimentazzjoni tal-Pjan ta’ Azzjoni Ambjentali Nazzjonali (NEAP) u l-Pjan Strateġiku tal-Ministeru għall-Ambjent.-  Ikunu konverġenti mal-leġiżlazzjoni tal-UE dwar il-valutazzjonijiet tal-impatt ambjentali, inkluż fir-rigward tal-konsultazzjoni mal-pubbliku.-  Tisħiħ fl-istrutturi u l-proċeduri għall-valutazzjonijiet ambjentali strateġiċi.-  Tisħiħ fis-sistema tal-ġestjoni tal-għarfien fil-Ġordan, u b’mod partikolari l-ġbir u l-ġestjoni tad-dejta ambjentali fil-Ġordan u l-aċċess għall-informazzjoni ambjentali, billi jibnu fuq l-esperjenza u l-prattika tal-UE.-  Promozzjoni tal-għarfien dwar il-kwistjonijiet ambjentali ewlenin u żvilupp u implimentazzjoni tal-istrateġija nazzjonali ġdida ta’ diffużjoni.-  Tisħiħ tal-atturi tas-soċjetà ċivili u promozzjoni tal-parteċipazzjoni tal-pubbliku fit-teħid tad-deċiżjonijiet dwar il-kwistjonijiet ambjentali.-  Adozzjoni tal-leġiżlazzjoni dwar ir-responsabbiltà ambjentali.-  Pubblikazzjoni ta’ rapporti regolari dwar l-istat tal-ambjent.-  Esplorazzjoni tal-parteċipazzjoni fl-attivitajiet magħżula tal-Aġenzija Ewropea għall-Ambjent.b) Setturi u temi ambjentali, inkluż il-konverġenza gradwali mal-prinċipji tal-politika u l-leġiżlazzjoni tal-UE-  Il-permessi, il-monitoraġġ u l-kontroll-  Tisħiħ fil-kapaċità amministrattiva tal-awtoritajiet tal-Ġordan fir-rigward tal-permessi, il-monitoraġġ u l-kontroll.-  Il-kwalità tal-arja-  Adozzjoni tal-leġiżlazzjoni dwar il-kwalità tal-arja u jieħdu l-azzjoni biex jippromwovu l-ġestjoni aħjar tal-kwalità tal-arja, billi jibnu fuq il-prinċipji tal-politika tal-UE u l-leġiżlazzjoni qafas.-  Tħejjija u adozzjoni tal-pjani ta’ azzjoni biex jiġġieldu t-tniġġis tal-arja, inkluż it-tniġġis transkonfinali.-  Il-ġestjoni tal-ilma u l-ħarsien marin-  Implimentazzjoni tal-azzjonijiet ta’ prijorità tal-Istrateġija Nazzjonali tal-Ilma.-  Adozzjoni tal-leġiżlazzjoni dwar il-ġestjoni tal-ilma u l-istabbiliment ta’ sistema tat-titijib fil-kwalità tal-ilma billi jibnu fuq il-prinċipji tal-politika u l-leġiżlazzjoni tal-UE.-  Promozzjoni tal-ġestjoni integrata tar-riżorsi tal-ilma.-  Tisħiħ tal-istituzzjonijiet fis-settur tal-ilma fir-rigward tal-monitoraġġ tal-kwalità tal-ilma.-  Skambju tal-informazzjoni dwar l-aħjar prattiċi u trasferiment tal-għarfien dwar il-kwistjonijiet ewlenin tal-ilma, inkluż l-iskarsità tal-ilma u l-użu mill-ġdid tal-ilma.-  Esplorazzjoni tar-rabtiet bejn il-provvista tal-ilma u l-effiċjenza enerġetika.-  Promozzjoni tal-ħarsien marin-  Il-Ġestjoni tal-Iskart-  Adozzjon u jimplimentaw l-istrateġiji rilevanti dwar il-ġestjoni tal-iskart (inkluż dawk relatati mal-iskart perikoluż).-  Adozzjon tal-leġiżlazzjoni dwar il-ġestjoni tal-iskart, billi jibnu fuq il-prinċipji tal-politika u l-leġiżlazzjoni tal-UE.-  Stabbiliment ta’ sistema ta’ permessi għall-istabbilimenti li jwettqu l-operazzjonijiet tar-rimi jew l-irkuprar kif ukoll għall-ispezzjoni u l-kontroll ta’ dawn l-installazzjonijiet.-  Il-Ħarsien tan-Natura-  Tkomplija bl-istabbiliment tas-sistema ta’ żoni protetti, billi jibnu fuq il-prinċipji tal-politika u l-leġiżlazzjoni tal-UE.-  Implimentazzjoni l-azzjonijiet ta’ prijorità tal-istrateġija nazzjonali u l-pjan ta’ azzjoni fil-ġlieda kontra d-deżertifikazzjoni.-  Ratifika tal-emenda ta’ Gaborone li tippermetti s-sħubija tal-organizzazzjonijiet tal-integrazzjoni ekonomika reġjonali fil-Konvenzjoni dwar il-Kummerċ Internazzjonali fl-Ispeċijiet ta’ Fawna u Flora Selvaġġi fil-Periklu (CITES).-  It-tniġġis industrijali-  Promozzjoni tal-mudelli tal-produzzjoni li huma ambjentalment tajbin fl-industriji tal-Ġordan, inkluż permezz tal-istabbiliment ta’ sistema integrata ta’ permessi, billi jibnu fuq il-prinċipji tal-politika u l-leġiżlazzjoni tal-UE.-  Il-kimiċi-  Tħejjija u adozzjoni tal-istrateġija dwar il-kimiċi biex itejbu l-għarfien tal-partijiet interessati u jippermettu l-ġestjoni aktar sigura tas-sustanzi kimiċi.-  Jirrestrinġu l-użu tal-kimiċi perikolużi u gradwalment jissostitwixxu dawk l-aktar perikolużi.-  L-integrazzjoni ambjentali-  Promozzjoni b’mod attiv tal-integrazzjoni tal-konsiderazzjonijiet ambjentali f’politiki ta’ setturi oħra.c) Il-kooperazzjoni reġjonali-  Tkomplija tal-kooperazzjoni fuq l-inizjattiva Orizzont 2020.-  Kooperazzjoni fil-kwistjonijiet reġjonali dwar l-ilma u identifikazzjoni flimkien mal-pajjiżi ġirien il-possibbiltajiet għall-kooperazzjoni mtejba dwar il-kwistjonijiet ambjentali.-  Promozzjoni u implimentazzjoni tal-għodda li tippermetti lis-soċjetà ċivili li tipparteċipa fil-proċess tat-teħid tad-deċiżjonijiet dwar il-ġestjoni transkonfinali tal-ilma.(49) L-enerġijaa) Setturi u temi tal-enerġija, inkluż il-konverġenza gradwali mal-prinċipji tal-politika u l-leġiżlazzjoni tal-UE-  Il-kooperazzjoni fl-enerġija tibni, fost l-oħrajn, fuq id-Dikjarazzjoni Konġunta dwar il-prijoritajiet għall-kooperazzjoni bejn il-Kummissjoni Ewropea u r-Renju Ħaxemita tal-Ġordan fis-settur tal-enerġija, iffirmata fil-31 ta’ Ottubru 2007.-  Il-politika dwar l-enerġija-  Segwiment tal-implimentazzjoni tal-istrateġija fit-tul dwar l-enerġija għall-Ġordan ibbażata fuq il-Pjan Prinċipali għas-Settur tal-Enerġija fil-Ġordan.-  Skambju tal-esperjenza u l-aħjar prattiċi bil-ħsieb tal-approssimazzjoni progressiva tal-politika dwar l-enerġija tal-Ġordan lejn dik tal-UE, inkluż il-kooperazzjoni fuq il-kwistjonijiet istituzzjonali, billi jitqiesu l-karatteristiċi speċifiċi tal-Ġordan.-  Is-swieq tal-elettriku u tal-gass-  Ħidma lejn il-konverġenza progressiva tal-Ġordan mal-prinċipji tas-swieq interni tal-UE tal-elettriku u l-gass, inkluż il-ftuħ gradwali tas-swieq tiegħu, l-ipprezzar tal-enerġija u r-riforma tas-suq.-  Segwiment l-istabbiliment tal-Kummissjoni Regolatorja tal-Enerġija.-  In-netwerks tal-enerġija-  Jirrinfurzaw id-djalogu u l-kooperazzjoni fil-livell tekniku u, kif xieraq fil-livell politiku, dwar l-ammeljorar u l-iżvilupp tan-netwerks domestiċi u reġjonali tal-elettriku, il-gass u ż-żejt inkluż fir-rigward ta’ dawk iddiżinjati għat-tranżitu lejn l-UE.-  Skambju tal-informazzjoni u l-aħjar prattiċi dwar it-telfien min-netwerks kif ukoll dwar is-sikurezza u s-sigurtà tan-netwerks.-  L-Effiċjenza enerġetika u s-Sorsi tal-enerġija rinnovabbli-  Segwiment bil-ħsieb li jissaħħaħ il-qafas istituzzjonali tal-Ġordan (Iċ-Ċentru Nazzjonali tar-Riċerka dwar l-Enerġija).-  Jipprogressaw lejn il-parteċipazzjoni tal-Ġordan fil-Programm tal-Enerġija Intelliġenti.-  L-effiċjenza enerġetika-  Jakkumpanjaw aktar żvilupp fil-politika dwar l-effiċjenza enerġetika tal-Ġordan, inkluż il-politika dwar l-effiċjenza enerġetika fil-bini.-  Ħidma lejn l-iżvilupp mill-Ġordan ta’ miżuri xierqa tal-politika bbażati fuq il-leġiżlazzjoni u l-aħjar prattika tal-UE, fil-qasam tal-effiċjenza enerġetika fuq il-firxa tas-setturi kollha tal-ekonomija u jinkludu, fost l-oħrajn, it-tikkettjar tal-apparat domestiku u l-kodiċijiet tal-bini.-  L-enerġija rinnovabbli-  Segwiment tal-implimentazzjoni tal-politika tal-Ġordan dwar l-enerġija rinnovabbli.-  Il-konverġenza progressiva tal-Ġordan mal-leġiżlazzjoni u l-aħjar prattiċi tal-UE fil-qasam tas-sorsi tal-enerġija rinnovabbli, inkluż permezz tal-miri tal-politika.-  Identifikazzjoni tal-possibbiltajiet għall-kooperazzjoni biex jiffaċilitaw it-trasferiment tat-teknoloġija.-  Kooperazzjoni lejn l-iżvilupp ta’ strumenti xierqa għall-iffinanzjar tal-proġetti tal-enerġija rinnovabbli.-  Is-sikurezza u s-sigurtà nukleari-  Kooperazzjoni dwar il-leġiżlazzjoni u r-regolamentazzjoni fis-settur nukleari kif ukoll dwar il-ġestjoni tal-fjuwil użat u l-iskart radjuattiv u l-kultura tas-sigurtà nukleari.-  Kooperazzjoni fuq kwistjonijiet istituzzjonali inkluż billi jsaħħu aktar il-Kummissjoni Regolatorja Nukleari tal-Ġordan u l-korpi rilevanti l-oħra.-  Kooperazzjoni fl-attivitajiet immirati lejn iż-żieda fl-għarfien dwar is-sigurtà nukleari u l-bini tal-għarfien fir-reġjun.b) Il-kooperazzjoni reġjonali-  Tkomplija fil-parteċipazzjoni fl-inizjattivi reġjonali tal-Unjoni għall-Mediterran dwar il-kooperazzjoni fl-enerġija, b’mod partikolari fl-implimentazzjoni tal-Pjan ta’ Azzjoni ta’ Prijorità 2008-2013 għas-Sħubija fl-Enerġija Ewro-Mediterranja.-  Tkomplija fit-titjib tal-kooperazzjoni Ewro-Maxreq dwar il-gass u intensifikazzjoni tal-integrazzjoni reġjonali għas-swieq tal-elettriku.-  Kooperazzjoni fil-kuntest reġjonali fl-iżvilupp tal-enerġija rinnovabbli u l-effiċjenza enerġetika inkluż fil-kuntest taċ-Ċentru Reġjonali għall-Enerġija Rinnovabbli u l-Effiċjenza Enerġetika u l-Pjan Solari għall-Mediterran.(50) It-trasporta) Implimentazzjoni tal-Politika Nazzjonali dwar it-Trasport u l-Infrastruttura-  Implimentazzjoni ta’ politika nazzjonali sostenibbli dwar it-trasport għat-titjib fil-mezzi kollha tat-trasport, partikolarment bil-ħsieb li jiżguraw sistemi tat-trasport effiċjenti u siguri.-  Iqarrbu aktar l-oqsfa leġiżlattivi u regolatorji lejn l-istandards Ewropej u internazzjonali.-  Żvilupp aktar tal-istrateġiji settorjali fid-dawl tal-politika nazzjonali dwar it-trasport (inkluż l-istrateġiji tal-imħażen tad-dejta, l-ammeljorar tal-apparat tekniku u tal-flotot tat-trasport) għat-triq, ferrovjarju, bl-ajru, bil-baħar u l-intermodalità, inkluż l-iskedi taż-żmien u l-passi importanti għall-implimentazzjoni, ir-responsabbiltajiet amministrattivi kif ukoll il-pjanijiet tal-iffinanzjar.-  Żvilupp aktar fil-politika tal-infrastruttura sabiex jiġu identifikati u evalwati l-proġetti infrastrutturali fid-diversi mezzi tat-trasport.-  Żvilupp tal-istrateġiji tal-iffinanzjar li jiffukaw fuq il-manutenzjoni, il-limiti tal-kapaċità u l-infrastruttura tal-ħolqa nieqsa kif ukoll attivar u promozzjoni l-parteċipazzjoni tas-settur privat fil-proġetti tat-trasport.-  Il-kooperazzjoni reġjonali:-  Tkomplija tal-parteċipazzjoni fl-eżerċizzju tal-ippjanar għall-infrastruttura tat-trasport fil-Mediterran.-  Tkomplija tal-parteċipazzjoni fl-iżvilupp tas-Sistemi tan-Navigazzjoni Globali bis-Satellita fir-reġjun Mediterranju.-  Teħid tal-azzjonijiet tal-faċilitazzjoni meħtieġa, anke f’konformità mal-Pjan ta’ Azzjoni għat-Trasport Reġjonali li jimmira li jtejjeb il-funzjonament tan-netwerk tat-trasport sabiex tiżdied il-fluwidità tal-flussi tat-trasport bejn il-Ġordan, l-imsieħba reġjonali u l-UE.b) Implimentazzjoni tal-miżuri u r-riformi magħżula fis-settur tat-toroq u dak ferrovjarju-  Stabbiliment ta’ korp regolatorju uniku għat-trasport bl-art (il-ferrovija u t-triq).-  Żvilupp ta sistema tat-trasport pubbliku integrata u intermodali.-  Tkomplija bl-implimentazzjoni tar-reġim tal-liċenzji fis-settur tat-toroq kemm għall-operazzjonijiet tal-passiġġieri kif ukoll tal-merkanzija bil-ħsieb li jiġu żgurati kundizzjonijiet ekwi fis-settur tal-merkanzija u jiġi stimulat it-trasport pubbliku tal-passiġġiera.-  Tkomplija fit-tisħiħ tal-istandards tal-infurzar fil-qasam tal-leġiżlazzjoni soċjali u r-rekwiżiti tekniċi mal-konvenzjonijiet internazzjonali u l-istandards tal-UE fil-qasam tal-oġġetti perikolużi u l-ħinijiet tas-sewqan.-  Implimentazzjoni tal-politika ferrovjarja bil-ħsieb li titjieb is-sigurtà, il-veloċità u l-effiċjenza tas-servizzi tat-trasport tal-merkanzija (inkluż il-kwistjonijiet tal-proċeduri għall-qsim tal-fruntiera) inkluż l-iżvilupp tal-intermodalità u s-servizzi multimodali, u jindirizzaw ukoll b’mod partikolari l-kwistjonijiet tal-interoperabbiltà fir-rigward tal-gejġijiet differenti u l-istandards tekniċi l-oħra.-  Il-kooperazzjoni reġjonali:-  Esplorazzjoni tal-benefiċċji tal-kooperazzjoni reġjonali bil-ħsieb li tiġi promossa l-effiċjenza u l-interoperabbiltà tas-servizzi tat-trasport bl-art.-  Tkomplija fil-ħidma biex iqarrbu aktar l-oqsfa leġiżlattivi u regolatorji lejn l-istandards Ewropej u internazzjonali, anke f’kuntest reġjonali.c) Implimentazzjoni tal-miżuri u r-riformi magħżula fis-settur tal-avjazzjoni-  Żgurar tal-implimentazzjoni tal-Ftehim dwar l-Avjazzjoni Ewro Mediterranju ffirmat fil-15 ta’ Diċembru 2010 sabiex jippermettu l-konverġenza malajr tal-qafas legali applikabbli u l-ftuħ progressiv tal-aċċess għas-suq tal-ajru.-  Tkomplija bl-implimentazzjoni tal-politika nazzjonali dwar l-avjazzjoni eżistenti u jirrinfurzaw aktar il-kapaċità amministrattiva (inkluż bis-separazzjoni tal-funzjonijiet regolatorji u operattivi tas-CAA).-  Esplorazzjoni tal-possibbiltajiet li jinvolvu l-Ġordan fl-Ajru Uniku Ewropew u jtejbu l-implimentazzjoni tal-inizjattiva Blue Med.-  Kooperazzjoni mill-qrib fil-qasam tal-politika dwar l-avjazzjoni.-  Intensifikar fil-ħidma mal-Aġenzija Ewropea tas-Sikurezza tal-Avjazzjoni (EASA).-  Kooperazzjoni dwar materji tas-sigurtà tal-avjazzjoni (ir-regoli komuni fil-ġlieda kontra t-terroriżmu internazzjonali) skont il-Ftehim dwar l-Avjazzjoni Ewro Mediterranju u l-konvenzjonijiet internazzjonali rilevanti.-  Iħeġġu l-kooperazzjoni teknika mal-Awtoritajiet Ċivili tal-Avjazzjoni tal-Istati Membri tal-UE.d) Implimentazzjoni tal-miżuri u r-riformi magħżula fis-settur marittimu-  Kooperazzjoni mal-UE bil-ħsieb li jallinjaw il-politiki dwar is-sikurezza u s-sigurtà marittimi.-  Rafforzar tal-miżuri tas-sikurezza u s-sigurtà marittimi permezz tal-implimentazzjoni tas-sistemi tal-Kontroll tal-Istat tal-Port u l-Implimentazzjoni tal-Istat tal-Bandiera u jsaħħu l-istrutturi istituzzjonali fl-amministrazzjoni marittima u s-settur tal-port biex jippermettu li din l-amministrazzjoni tassumi r-responsabbiltajiet tagħha fl-oqsma tas-sikurezza, is-sigurtà u l-prevenzjoni u l-kontroll tat-tniġġis marittimu, inkluż billi jammeljoraw il-faċilità tal-komunikazzjoni bir-radju u stabbiliment ta’ s-sistema tas-Servizz tat-Traffiku Marittimu (VTS) u t-taħriġ tal-baħħara.-  Tkomplija bl-implimentazzjoni tal-konvenzjonijiet internazzjonali rilevanti tal-IMO (Organizzazzjoni Marittima Internazzjonali) kif ukoll tar-riżoluzzjonijiet dwar is-sigurtà tat-tankers tal-Kumitat għall-Ħarsien tal-Ambjent Marittimu.-  Studju u implimentazzjoni tar-ristrutturar tas-settur tal-port (billi jkunu separati l-funzjonijiet operattivi u kummerċjali) u l-identifikazzjoni tal-azzjonijiet tal-appoġġ tekniku mmirati lejn it-titjib fil-kwalità tal-infrastruttura u s-servizzi tal-port.-  Fil-każ tal-portijiet identifikati bħala portijiet tal-Awtostradi tal-Baħar, jimpenjaw ruħhom għal ċertu kriterji tal-kwalità relatati mal-infrastrutturi tal-port u s-servizzi tal-port, il-proċeduri amministrattivi u l-koordinazzjoni tal-kontrolli, u s-servizzi marittimi u intermodali.-  Il-kooperazzjoni reġjonali:-  Tkomplija tat-teħid ta’ sehem fil-kooperazzjoni reġjonali fir-rigward tal-politika marittima, il-portijiet u t-tbaħħir fuq distanzi qosra.-  Tkomplija bil-kooperazzjoni mal-UE u mal-imsieħba tal-Mediterran fil-qafas tal-Organizzazzjoni Marittima Internazzjonali u promozzjoni tal-parteċipazzjoni fil-proġett reġjonali l-ġdid dwar is-sigurtà marittima (SAFEMED).C. ID-DIMENSJONI XJENTIFIKA U UMANAXIV. Is-soċjetà tal-informazzjoni, ix-xjenza u t-teknoloġija, ir-riċerka u l-innovazzjoni(51) Is-soċjetà tal-informazzjoni u l-kooperazzjoni awdjoviżivaa) Il-kooperazzjoni fis-soċjetà tal-informazzjoniAktar progress u skambju tal-ħsibijiet dwar il-politika u r-regolamentazzjoni tal-komunikazzjoni elettronika-  Tkomplija fl-iżvilupp ta’ qafas regolatorju komprensiv li jinkludi, l-awtorizzazzjoni ta’, l-aċċess għal u l-interkonnessjoni tan-netwerks u s-servizzi, is-Servizz Universali u d-drittijiet tal-utenti, il-protezzjoni tal-konsumatur, l-ipproċessar tad-dejta personali u l-protezzjoni tal-privatezza fis-settur tal-komunikazzjoni elettronika, il-ġestjoni tal-ispettru tar-radju, l-orjentazzjoni tal-ispiża tat-tariffi.-  Kooperazzjoni sabiex isaħħu aktar l-indipendenza u l-kapaċità amministrattiva tal-Kummissjoni Regolatorja tat-Telekomunikazzjoni (TRC) sabiex tiġi żgurata l-kapaċità tagħha li tieħu miżuri regolatorji xierqa, tinfurzahom u tissorvelja l-kompetizzjoni ġusta fis-swieq.-  Kooperazzjoni mal-Grupp Euromed tar-Regolaturi tal-Komunikazzjoni Elettronika (EMERG) u mal-awtoritajiet regolatorji tal-Istati Membri tal-UE dwar kwistjonijiet ta’ interess komuni.-  Promozzjoni tal-kooperazzjoni fil-politiki tas-soċjetà tal-informazzjoniAktar progress fl-iżvilupp u fl-użu tal-applikazzjonijiet tas-Soċjetà tal-Informazzjoni-  Kooperazzjoni fir-reviżjoni u l-implimentazzjoni tal-istrateġija tal-Ġordan dwar it-Teknoloġiji tal-Informazzjoni u tal-Komunikazzjoni (ICT), b’mod partikolari fil-promozzjoni tal-aċċess għall-broadband, it-titjib fis-sigurtà tan-netwerk, l-introduzzjoni tan-Netwerks tal-Ġenerazzjoni l-Ġdida (NGN) u l-użu mifrux tal-ICT miċ-ċittadini, in-negozju u l-amministrazzjonijiet permezz tal-iżvilupp tal-kontenut lokali għall-Internet u l-introduzzjoni ta’ servizzi onlajn, u l-cloud computing, b’mod partikolari n-negozju elettroniku, il-gvern elettroniku, is-saħħa elettronika u t-tagħlim elettroniku kif ukoll il-firma elettronika.-  Kooperazzjoni fl-iżvilupp tas-sħubiji pubbliċi-privati għall-implimentazzjoni tal-Istrateġija Nazzjonali tal-ICT (NIS) fil-Ġordan.-  Promozzjoni tal-proġetti konġunti fi ħdan it-tema tal-ICT tal-Programm Qafas tal-Komunità Ewropea għar-riċerka u l-iżvilupp teknoloġiku.b) Il-kooperazzjoni awdjo-viżiva-  Promozzjoni tal-iskambju tal-ħsibijiet dwar il-politika awdjoviżiva.-  Implimentazzjoni ta’ sistema regolatorja trasparenti, effiċjenti u prevedibbli u jkomplu jsaħħu u jippreservaw l-indipendenza tal-awtorità regolatorja fis-settur awdjo-viżiv.-  Inkoraġġiment fl-iskambju tal-informazzjoni u l-esperjenza fir-rigward tal-aspetti regolatorji tas-settur awdjoviżiv.(52) Ix-xjenza u t-teknoloġija, ir-riċerka u l-iżvilupp u l-innovazzjonia) Aċċellerazzjoni tal-involviment tal-Ġordan fiż-Żona Ewropea tar-Riċerka u l-Programm Qafas Komunitarju-  Implimentazzjoni tal-Ftehim ta’ Kooperazzjoni dwar ix-Xjenza u t-Teknoloġija. Irawmu u jwettqu n-netwerk tal-punti ta’ kuntatt nazzjonali (NCPs) għall-Programm Qafas ta’ Riċerka, u minn dak in-netwerk żvilupp ta’ sett ta’ NCPs tematiċi skont il-koordinazzjoni tal-Punt ta’ Informazzjoni tal-Ġordan fil-Kunsill Ogħla tax-Xjenza u t-Teknoloġija (HCST).-  Teħid ta’ vantaġġ mill-possibbiltà li jipparteċipaw fin-Netwerk Ewropew tal-Intrapriżi.-  Tisħiħ tal-kapaċitajiet tal-Kunsill Ogħla tax-Xjenza u t-Teknoloġija u l-Fond ta' Appoġġ għar-Riċerka Xjentifika.-  Reviżjoni u żvilupp ta’ politika soda għar-RŻI (Riċerka u Żvilupp u Innovazzjoni).-  Żieda fil-parteċipazzjoni tal-Ġordan fis-Seba’ Programm Qafas għar-Riċerka u Żvilupp Teknoloġiku (FP7).-  Promozzjoni l-bini tal-kapaċità tar-riċerka biex jiżdied l-involviment tal-Ġordan fiż-Żona Ewropea tar-Riċerka.-  Tisħiħ tad-djalogu reġjonali S&T ma’ pajjiżi Mediterranji oħra u mal-UE permezz tal-istrumenti ta’ Kapaċità tal-FP7 (Il-proġett Inconet MIRA u l-inizjattivi ERAWIDE) kif ukoll permezz ta’ Programmi oħra Komunitarji.b) Żvilupp tal-kapaċità xjentifika u teknoloġika b’enfasi fuq l-użu tar-riżultati tar-RŻT mis-settur industrijali u tal-SMEs sabiex itejbu l-innovazzjoni-  Stabbiliment ta’ programm nazzjonali għat-trasferiment tat-teknoloġija b’enfasi fuq ir-rabta bejn l-istituzzjonijiet tar-riċerka, is-settur tan-negozju-industrijali permezz ta’ korp ċentrali ta’ koordinazzjoni.-  Reviżjoni tal-politika tar-RŻI biex tkun żgurata l-applikabbiltà għall-industrija (is-settur privat).-  Iqajmu kuxjenza dwar il-valur tal-kummerċjalizzazzjoni għall-pajjiż u jibnu l-kapaċità tal-individwi li jkunu qed isegwu l-proċess tal-kummerċjalizzazzjoni.-  Żieda fil-kollaborazzjoni bejn ir-riċerkaturi u s-settur privat.c) Promozzjoni tal-integrazzjoni tal-Ġordan fi skambji xjentifiċi f’livell għoli-  Żieda fil-parteċipazzjoni tal-Ġordan fil-programm internazzjonali Marie Curie, partikolarment fl-Iskema Internazzjonali tal-Iskambju ta' Persunal tar-Riċerka (l-iskema IRSES).-  Rinfurzar tal-iskambju tal-persunal fil-proġetti tar-riċerka u promozzjoni tal-parteċipazzjoni tax-xjentisti tal-Ġordan fid-dibattiti xjentifiċi internazzjonali.XV. Il-kuntatti tan-nies man-nies(53) L-edukazzjoni, it-taħriġ u ż-żgħażagħa) Segwiment tar-riforma fl-edukazzjoni u fis-sistemi tat-taħriġ u x-xogħol, fi ħdan il-qafas tal-programm nazzjonali tal-Ġordan, lejn il-konverġenza mal-istandards u l-prattika tal-UE-  Appoġġ fir-riforma fis-sistema edukattiva skont il-programm nazzjonali tal-Ġordan, f’kooperazzjoni mill-qrib mal-istituzzjonijiet nazzjonali involuti fil-garanzija tal-kwalità tal-edukazzjoni u l-provvediment tat-taħriġ.-  Irawmu l-iżvilupp tal-kapital uman u l-involviment tal-imsieħba soċjali fl-edukazzjoni u fil-provvediment tat-taħriġ u fir-riforma tagħhom.-  Promozzjoni tal-iżvilupp ta’ qafas nazzjonali tal-kwalifiki inkluż il-profili tal-impjiegi u s-snajja’ kif ukoll javvanzaw l-integrazzjoni tan-nisa fis-suq tax-xogħol.-  Promozzjoni tar-riforma fl-edukazzjoni għolja, inkluż il-garanzija tal-kwalità u t-trasferiment tal-kreditu, permezz tal-programm TEMPUS kif ukoll il-mobbiltà tal-istudenti u dik akkademja permezz tal-programm Erasmus Mundus.-  Irawmu r-riforma fl-edukazzjoni għolja f’konformità mal-prinċipji tal-Proċess ta’ Bolonja u promozzjoni tal-integrazzjoni tal-Ġordan fil-Proċess ta’ Kopenħagen f’konformità mal-Bordeaux Communiqué tal-2008.b) Itejbu l-kooperazzjoni fil-qasam tal-edukazzjoni, it-taħriġ u ż-żgħażagħ-  Segwiment tad-djalogu dwar il-politika dwar il-kwalità u l-garanzija tal-kwalità fl-edukazzjoni u t-taħriġ inkluż it-trasparenza u r-rikonoxximent tal-kwalifiki.-  Promozzjoni tat-tagħlim tul il-ħajja inkluż it-tagħlim intraprenditorjali sabiex jiġu adattati d-dispożizzjonijiet nazzjonali għall-ħtiġijiet tas-suq tax-xogħol u l-ekonomija tal-għarfien.-  Promozzjoni tal-iżvilupp tat-tfassil tal-politika bbażata fuq l-evidenza fi ħdan is-sistema nazzjonali tal-edukazzjoni vokazzjonali u t-taħriġ permezz tal-parteċipazzjoni fit-tagħlim bejn il-pari fil-kuntest tal-Proċess ta’ Turin.-  Żieda fir-rabtiet fost l-istituzzjonijiet edukattivi tal-Ġordan u mal-UE.-  Itejbu l-iskambji taż-żgħażagħ u l-kooperazzjoni fil-qasam tal-edukazzjoni mhux formali u d-djalogu interkulturali.c) Itejbu l-kooperazzjoni kulturali-  Promozzjoni tal-kooperazzjoni kulturali u l-iskambji kulturali skont il-prinċipji mħaddna fil-Konvenzjoni tal-UNESCO tal-2005 dwar il-Ħarsien u l-Promozzjoni tad-Diversità tal-Espressjonijiet Kulturali.-  Kooperazzjoni fi kwistjonijiet dwar il-politika kulturali u f’oqsma ta’ interess reċiproku, inkluż il-ġestjoni tal-wirt kulturali u l-iżvilupp tal-industriji kulturali.-  Promozzjoni tad-djalogu bejn il-kulturi.-  Kooperazzjoni f’fora internazzjonali bħall-UNESCO, fost l-oħrajn, sabiex żvilupp tad-diversità kulturali u jippreservaw u jivvalorizzaw il-wirt kulturali u storiku.-  Titjib fil-parteċipazzjoni tal-Ġordan fil-programmi rilevanti tal-KE dwar il-kooperazzjoni kulturali.(54) Is-saħħa pubblikaIt-titjib fil-livell tas-saħħa pubblika fil-Ġordan u l-intensifikar tad-djalogu dwar is-saħħa-  Tkomplija r-riforma fis-settur tas-saħħa fil-Ġordan.-  Id-djalogu dwar il-prevenzjoni u l-kontroll ta’ mard li jittieħed malajr u mard li ma jitteħidx malajr inkluż l-implimentazzjoni tar-regolamenti Internazzjonali tas-Saħħa u l-Konvenzjoni Qafas għall-Kontroll tat-Tabakk.-  Kooperazzjoni fl-informazzjoni dwar is-saħħa u fil-parteċipazzjoni tal-Ġordan fin-netwerk estiż tal-UE tal-informazzjoni dwar is-saħħa.-  Segwiment tal-kooperazzjoni fis-saħħa reġjonali inkluż fil-kuntest tal-Unjoni għall-Mediterran.D. IL-MONITORAĠĠIl-progress li jsir biex jintlaħqu dawn il-prijoritajiet jiġi mmonitorjat fis-sottokumitati stabbiliti skont il-Ftehim ta’ Assoċjazzjoni.Il-Pjanijiet ta’ Azzjoni jiggwidaw il-ħidma bejn l-UE u l-Ġordan. Jekk tqum il-ħtieġa, min-naħa tal-UE, għal miżuri speċifiċi li jeħtieġu deċiżjonijiet li jorbtu legalment, il-Kummissjoni tirrakkomanda lill-Kunsill l-adozzjoni tad-direttivi ta’ negozjar meħtieġa.Il-korpi konġunti stabbiliti skont il-Ftehim ta’ Assoċjazzjoni għandhom javvanzaw u jimmonitorjaw l-implimentazzjoni tal-Pjan ta’ Azzjoni fuq il-bażi ta’ rapporti regolari dwar l-implimentazzjoni tiegħu.Il-Pjan ta’ Azzjoni jista’ jiġi emendat regolarment u/jew aġġornat biex jirrifletti l-progress fl-indirizzar tal-prijoritajiet.